text:
Colegio Arubano ta presenta un espectaculo titular
“Zonder Bagage”. Den e musical aki lo presenta e tema di prehuicio. E show ta diamars, 31
di mei, 7:30 pm na Cas di Cultura. Colegio Arubano ta reuni al rededor di 100 alumnonan di e
cuater disiplinanan di arte cu unicamente na Colegio Arubano ta wordo duna como material
na scol. E carchinan ya caba ta obtenibel na e oficina di administracion di Colegio Arubano
durante ora di oficina.
Despues di e exitoso presentacion di e musical na 2015 pa conmemora 55 ana di Colegio
Arubano, a nace e deseo di e alumnonan y di e docentenan pa hasi e musical un parti di e
curriculum di arte na Colegio Arubano. Na comienso di e ana escolar 2015-2016, juffrouw
Diana Antoinette (baile), juffrouw Anne de Bruijn (arte visual), juffrouw Femke Hooijmaaijers
(drama) y juffrouw Jane Lanoy (canto & musica) a reuni al rededor di 100 alumno pa forma
parti di e projecto pa e musical 2016 “Zonder Bagage”.
Colegio Arubano ta conta cu hopi alumno talentoso den arte. E alumnonan a duna forma na
e projecto for di comienso te fin. E diseno di e poster, e texto di e obra, musica & canto, e
coreografia, e imagennan visual durante e presentacion y e materialnan di presentacion, tur
ta tareanan cu e alumnonan a hasi bou guia di e docentenan.
E tema di e musical “Zonder Bagage” ta trece dilanti e problematica di generalisacion di
hende di diferente cultura y nacionalidad. E maleta ta e prejuicionan cu ta percura cu un
persona no ta hanja un oportunidad husto. E tema ta uno cu hopi peso. Den e musical e ta
wordo presenta den un forma humoristico pa demostra cu ora bo biaha sin maleta, bo por
experencia hopi mas goso. Esaki ta locual e publico lo experencia durante e presentacion di
e alumnonan di Colegio Arubano.
Pa por mustra comunidad tur locual e alumnonan ta hasi, Colegio Arubano ta presenta e
musical “Zonder Bagage” pa publico general durante un anochi di presentacion den Cas di
Cultura riba diamars anochi, 31 di mei, cuminsando pa 7:30 pm. E carchinan ta costa Afl.
15.00 y ta obtenibel na oficina di administracion di Colegio Arubano. Cu e fondonan di e
presentacion, Colegio Arubano por sigui sostene e projecto pa e siguiente ana escolar.


c: text/html

text:
ORANJESTAD,Aruba
Prome Minister Evelyn Wever-Croes:
Mas di 90 boluntario a ricibi e “Volunteer of the Year Award 2019”
Siman pasa Prome Minister Evelyn Wever-Croes a reemplasa Minister Glenbert Croes na e di tres edicion di e VOLUNTEER OF THE YEAR AWARD (VOTY) organisa pa CEDE Aruba.
VOTY Award ta un proyecto hopi bunita den cual CEDE Aruba ta duna organisacionnan den nos comunidad e oportunidad pa reconoce un boluntario cu a duna un aporte special den e aña anterior.
Trabou bolunario ta algo impagabel. Ta danki na nos boluntarionan, tur nos organisacionnan social, clubnan di deporte, scolnan, centronan di cuido y organisacionnan pa hoben, por funciona. P’esey Gobierno di Aruba tambe ta apoya e VOTY Award. E mensahe cu Gobierno kier duna ta cu trabou boluntario ta esencial y cu e mester wordo reconoci.
E anochi di VOTY Award, mas di 90 boluntario a ricibi reconocemento como aprecio pa tur loke nan ta haci den y pa nos comunidad sea den organisacionnan social, deportivo of educacional.
“Normalmente nos ta bisa, pa e man drechi no mester sa kico e man robes ta haci. Wel awe mi ta hopi contento cu e diferente organisacionnan a scoge boluntarionan, pasobra boso ta asina bon den sconde pa e man drechi locual e man robes ta haci, cu ta dificil pa distingui. Pasobra awe ta momento pa para keto na e trabounan grandi cu boso cada un ta eherce.
Na tur e boluntarionan nomina, danki. Bo ta sacrifica bo tempo, di bo famia, di bo trabou; bo ta haci gastonan di bo pa yuda otro; bo ta haci extra esfuerso pa otronan, talves mas cu pa bo propio yiu tin biaha. Pa esaki awe mi ta gradici bo di curason. Danki pa tur bo labor, pa bo dedicacion, pa bo curason bunita cu bo tin”, tawata palabranan di gratitud cu Prome Minister Evelyn Wever-Croes a dirigi na e boluntarionan cu a ricibi e VOTY Award.
Ta bon pa remarca cu e premionan cu a wordo entrega a wordo traha door di material recicla, entre otro plastic cu a wordo colecta na nos beachnan y rond di Aruba. Asina e proyecto tambe tin un meta sostenibel y ta bon pa nos medio ambiente.

robotstxt: allowed

filter: keep


text: KRALENDIJK – Suidadano krítiko Arthur Sealy a emití un komunikado kaminda e ta papia di e direktor nobo na e departamentu di R&O ku tin mester di un bon introdukshon na Boneiru, pa siña konosé e kultura di R&O ku ta e fundeshi di historia di R&O ku no tin un bon nòmber. E direktor ku ta bai sin duda a laga un historia atras. Ta obligashon di OLB pa publiká detayadamente te kon leu e direktor ku ta bai a kumpli ku e tareanan stipulá den e Akuerdo di Atministrashon. Sigur tin hende kontentu ku e direktor a bai i grupo di benefisiado ku no ta kontentu. E direktor nobo lo mester kuminsá gana konfiansa di pueblo. Aparte di esei e direktor nobo ta obligá di komprondé interes di e kapitan nan di industria, polítikonan, su ámtenarnan ku tin relashon ku sierto polítiko i di su koleganan direktor tambe ku nan interes personal. Ta un ret di interes ta eksistí ku ta sumamente difísil pa sa ken ta aliado di ken. Sea konsiente ku a skohe bo riba bo puntonan debil pa por manipulá bo. Bo puntonan fuerte lo no yuda bo pa motibu ku bo no por bringa e muraya fuerte aki. Drechamentu di kareteranan di Boneiru i otorgamentu di tereno ta kosnan polítiko pa gana voto. Chèk e lista di espera pa un tereno i lo bo ripará kon e wega ta. Ken si ken nò. E promé paso ku bo ta obligá di tuma ta, pa riba promé dia di trabou i no despues di algun luna, tene un reunion ku bo ámtenarnan i splika nan bon kla ku abo ta hefe i no ta tolerá e aktitut di hiba i trese na diputado i kometé chanchuyo ku tereno. Lo bo ripará ku no ta bini reakshon i tòg e redashi tras di bo lomba lo tuma lugá. Komo eks dosente mi ta duna bo un tep ku ta funshoná. No tene miedu pa eliminá e hasidónan di redu i laga e kaso bai serka diputado i sindikato. Sera un pakto ku e lider informal den e grupo. Den komunidat tin persona ku no ta afiliá nan niun grupo polítiko, pero ku tin influensia den komunidat ku por yuda bo. Mi ta regalá bo un vèrekeiker pa bo buska nan. Ami ta un di e proménan ku di kurason ta deseá bo éksito.


text:
Publiká riba 24 Novèmber 2022
Willemstad – Riba djaweps 24 di novèmber, Minister Charles Cooper a partisipá na e Reunion General di Akshonista (AVA) di Dutch Caribbean Air Navigation Service Provider N.V. (DC–ANSP).
Gobièrnu di Kòrsou ta akshonista di DC–ANSP, i Minister Cooper, komo Minister di Tráfiko, Transporte iPlanifikashon Urbano (VVRP) ta karga e responsabilidat pa DC–ANSP pa loke ta Kòrsou.
Banda di Gobièrnu di Kòrsou, tin 2 akshonista mas esta Sint Maarten i Hulanda. Minister di Infrastruktura i Maneho di Awa (I&W) Sr. Mark Halbers ta enkargá ku e parti di Hulanda, i Minister di Turismo, Asuntunan Ekonómiko, Transporte i Telekomunikashon di Sint Maarten, Sr. Otmar Ottley ta enkargá ku e reponsabilidat di Sint Maarten. Representante di e Minister di Hulanda tabata presente i representante di e Minister di Sint Maarten a partisipá via zoom.
DC–ANSP su tarea ta pa hasi kòntròl di tráfiko aereo den e espasio aereo di Kòrsou, i di e isla di Boneiru pa Hulanda.
Durante di e reunion, a trata diferente punto importante pa e organisashon, manera entre otro e “Businessplan” di DC-ANSP 2023-2027 i e Kuenta Anual 2021.


text:
Lokal
Kuminsa ku kouseband…… “Nos tur ban kunuku, planta i krese nos pais”
Willemstad — Siman di kultura dje aña aki tin komo tema: ‘Ban Kunuku, Ban Planta’. Bida ta kuminsá ku plantamentu di mata. Plantamentu ta krusial den desaroyo di kultura di hende rònt mundu.
E mata ta kuminda — fruta, bèrdura — nesesario pa sobrebibensia i salú di hende i bestia, i ta forma parti di kultura di un país.
Tantu den su forma krioyoyo di prepará kuminda i komo parti di selebrashonnan spesifiko manera Pasku, risibimentu i selebrashon di aniversario. Laga nos tur ban planta. Djis kòrda riba e fiesta di Sehú, kaminda kosecha, baile, músika i presentashon di fruta i bèrdura kosechá na kunuku ta bin huntu den un selebrashon kultural ku musika i kanto tipiko di nos país. Tur aña nos ta marcha i selebrá den kayanan di Otrobanda lokual nos a kosecha den kunukunan di Bandabou i Bandariba. Den e kuadro di e selebrashon kultural ‘Ban Kunuku, Ban Planta’, e skol básiko ‘Fatima College’ a pidi Partido Inovashon Nashonal (PIN) pa duna un workshop di plantamentu pa hinter e skol.
Ayera 28 di september 2022 PIN a siña e muchanan di e diferente añanan eskolar for di nos chikititunan (“kleuter”) te ku grupo 8, un total di mas o menos 350 mucha, kon ta poné tera i planta ku simia den un kùp. PIN a spliká e muchanan kon ta kuida pa e simia lanta kabes i bira un mata ku después por planta den un baki mas grandi of den tera, hasta den un krans di otro mata pa spar awa. Nos a skohé bonchi largu, “kouseband”, pasobra e ta nasé den menos k’un siman i ya den mas o menos 3 luna di tempu por kosechá. Kouseband ta un bonchi fasil pa prepará na diferente manera, hopi dushi i salú! Un danki di kurashon na direktor, staf i maestronan di Fatima College ku a mira e importansia di laga mucha siña planta for di chikí. Laga nos tur ban planta!
Lokal
Biahenan pa eksterior sin resultado pa Kòrsou ta kontinuá!
WILLEMSTAD – – Frakshon partido KEM a tuma nota ku turno a toka e biaha aki na 2 minister(señornan Javier Silvania i Ruisandro Cijntje) di gabinete Pisas 2, pa biaha pa Repúblika Dominikana.
Segun informashon suministrá pa e sekretario di Konseho di Ministernan(karta 25 di novèmber 2022 i ku a drenta parlamento ayera djaluna dia 28 di novèmber, 12.03 mèrdia), e 2(dos) ministernan ta biaha di dia 27 di novèmber te ku 4 di desèmber 2022 pa partisipá na e “XXV Conferencia de Zonas Francas Iberoamerica” di The Free Trade Zones Associations of the Americas (AZFA).
Frakshon KEM tin informashon ku e konferensha ta tuma lugá dianan 1 i 2 di desèmber na Punta Cana, Repúblika Dominikana, den e Hotèl Westin. Djarason dia 30 di novèmber tin programá un bishita na Parques Industriales de Zona Francas. Akinan a parti e gruponan den 2, unu pa shet’or di mainta i e otro pa och’or di mainta. Tarifa di entrada na e parke aki ta $ 300 pa kada miembro di AZFA.
Serka frakshon KEM e pregunta ta surgi mesora, pakiko mester a biaha tantu dia adelantá asina, pa asistí na e konferensha?
Frakshon KEM a bin komprendé, ku un delegashon amplio a realisá e biahe aki. Esaki ta nifiká atrobe gastamentu di plaka di pueblo, kaminda kantidat di hende ta pasando den temporada difísil, pa loke ta trata nan entrada!
4 tema lo ser diskutí durante e konferensha aki: 1.Teknologia/Inovashon, 2. Integrashon, 3. Sostenibilidat i 4. Resistensia.
Esakinan ta keda presentá pa señornan Mohamed al Muallem (visepresidente ehekutivo di DP World), James X Zhan(direktor divishon di invershon i empresanan di e konferensha di Nashonnan Uni tokante Komersio i Desaroyo), David Greenstein(fundadó/CEO di Wonder Brands), Antonio Novas Garcia(partner ehekutivo den kompania Mc Kinsey & Company).
Frakshon KEM ta di opinion, ku niun di e temanan ku lo wòrdu trata próksimamente, ta bai tin resultado pa pueblo di Kòrsou. Esaki , pa siguiente motibunan: 1. VISA pa bishita i kumpra den Zona Franka di Kòrsou. No tin determinashon pa realisá esaki. Tantu bal tin konektividat(aéreo) pero no tin posibilidat di/pa hasi negoshi. 2. No tin e faktornan kritiko di inovashon i teknologia nobo den Zona Franka di Kòrsou esaki ta nifiká ku no tin oumento di produktividat. 3. No tin integrashon i koperashon regional entre Zonanan Franka. Esaki ta stroba invershonnan i benta di tuma lugá. 4. E medio ambiente i e kambio klimatológiko. Mester tene kuenta, ku e kresiente prekupashon pa esakinan i pa Esaki pa e demanda kresiente pa produktonan mas sostenibel.
Frakshon KEM ta konkluí, ku partisipashon na e konferensha ariba menshoná ta di importansia. Esaki pa motibu, ku e invitashon a bini di e minister di Ekonomia i Komersio señor Victor Orlando (Ito) Bisonó, ku e 25 paisnan, ku ta forma e asosashon iberoamerika tei presente. Esakinan ta representá 700 Zona Franka, sòru pa 1 mion di trabou direkto i tin 10.200 empresa instalá den e 25 paisnan indiká. Simultáneamente mester atendé e 4 puntonan mas ariba indiká.
Frakshon KEM ta di opinion, ku NO por sigui hasi biahenan kostoso sin resultado.
Si riba tèrmino hopi kòrtiku NO eliminá e VISA, drecha e produkto pa ofresé invershonistanan i turistanan, Kòrsou ta keda dueila ku kranchi habrí.
Kòrsou su Zona Franka, si NO presentá un kambio den aserkamentu, maneho i tuma desishon, NO por kompetí ku otro Zonanan Franka den region.
Lokal
Kolegio Erasmo ta selebrá luna di buki a la Bi-ba-bèrdè
WILLEMSTAD- En konekshon ku Siman di Ban Lesa i luna di buki, Kolegio Erasmo a organisá diferente aktividat pa su alumnonan. E meta di e aktividatnan aki tabata pa animá e muchanan pa lesa i tambe alsa nan interes den buki. A habri e temporada ku Siman di Ban Lesa ku tabata mará na e tema di Bi-Ba-Bèrdè (Gi-Ga-Groen). Durante di e siman aki, diferente persona i outornan di buki, manera Richena Maduro, Denise De Jong-Rekwest i Ronny Lobo, a lesa buki pa e muchanan.
Despues di e siman di apertura, klasnan for di Yogatina (pre-eskolar) te ku grupo 8 a pone èkstra atenshon na tur loke tin di haber ku buki i kuenta. E muchanan a siña tokante di e diferente géneronan di kuenta, eskritornan i ilustradónan. Tambe nan a lesa kuenta pa otro i duna forma na e tema Bi-Ba-Bèrdè bishitando Curaçao Rif Mangrove Park pa siña tokante di e diferente sorto di pal’i mangel ku tin na Kòrsou, funshon di pal’i mangel, historia di e besindario di Ref i tokante di e flora i founa di e parke.
Pa sera e temporado, Kolegio Erasmo a invitá diferente persona konosí den nos komunidat pa bin lesa buki pa e muchanan. Entre e personanan aki tabatin nos minister president, Señor Pisas, Diannitsa Genaro, Glenda Sluis, Kate Ronald Martina Thielman, Judith Heldewier, Nihayra Leona, Bryan Goilo i Miriela Kwidama. Un tiki tokante di Kolegio Erasmo: Kolegio Erasmo un skol di fundeshi ku ta forma parti di Fundashon pa Skol Humanista na Papiamentu. Su fundeshi ta basá riba e filosofia Humanista i e ta e úniko skol na Kòrsou ku su idioma di instrukshon ta kompletamente na papiamentu. E aña aki Kolegio Erasmo ta selebrando su di 35 aña di eksistensia.
Lokal
Señora divorsiá a bai reklamá pero….. Ya Inspektor a laga paga restitushon na èks esposo
WILLEMSTAD Un korto sirkuito entrega di e aanslag definitivo riba balor di un kas di un pareha ku a divorsia a pone ku maske titulo di propiedat dje kas tabata riba nòmber dje muhé, Inspektor a duna òrdu pa paga e èks esposo e restitushon ku a paga di más na OZB tempu e pareha tabata kasá ainda.
E aanslagnan preliminar no tabata riba
Daily Nobo
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Gerardo Martino ta stop ku e selekshon mexicano
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
KASO DI ÁMTENAR KU A HÒRTA PLAKA NA SOAW DEN KORTE.
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal6 days ago
Doño di tereno na Veeris kier a kobra Advent 2x pa mesun tereno


text:
Oranjestad, 22 september 2020 - Analisando con infeccion di Covid-19 ta sosodiendo na Aruba, cu hopi casonan sosodiendo na pia di trabao den diferente sector, ta importante pa cada instancia sa cu nan mester tin un Covid-19 Supervisor. Sea ta un departamento di Gobierno, supermercado, oficina, centro commercial, restaurant, bar, tienda, iglesia, organisacion social, deportivo, instituto di cuido of educativo. E supervisor tin e tarea pa percura pa e reglanan di e Protocol pa area di trabao y negoshi ta wordo cumpli cu ne. Den e sigiente simanan, e Taskforce cu awor ta conta cu un cantidad mas amplio di personal lo bay cuminsa realisa controlnan mas regular na tur instancia. Den e comunicado aki a dicidi pa inclui e Protocol pa area di Trabao y Negoshi tambe pa asina tur hende por lese y tin e.
Mantene tur e medidanan necesario ta e responsabilidad di cada dunado di trabao y esaki lo wordo supervisa pa un grupo di trabao. Durante e control, e grupo di trabao (taskforce) lo verifica e reglanan abao menciona. Den caso di falta di cumplimento, e dunado di trabao en cuestion por ser ordena di cera su establecimento conforme na e ley y reglamentonan ariba menciona.
Kiko un Covid-19 Supervisor mester sa y haci:
Conoce e Protocol cu ta valido pa su compania of instancia, click pa wak protocolnan.
Reuni cu Gerencia di e instancia of compania pa informa di aplicacion di e reglanan na bienestar di tur colega di trabao y cliente.
Si tin reglanan cu falta pa cumpli cu nan, informa y discuti e asunto cu mas miembro di e team di maneho of gerencia pa resolve esaki.
Riba e website www.arubacovid19.org tin hopi informacion y tips cu por haci bon uzo di nan.
Si tin trahado cu ta den cuarentena y mester traha, mester tin extra atencion pa mantene distanciamento social.


text:
WILLEMSTAD-11 di novèmber 2014 – Ofisina di Turismo di Kòrsou ku orguyo ta anunsiá ku Kòrsou lo ta anfitrion di Vakantiebeurs 2015. Ku e atenshon spesial aki riba Kòrsou, CTB ke probechá e okashon pa mustra biaheronan europeo dikon Kòrsou ta asina gusta i ku Kòrsou tin hopi mas di ofresé ku solamente solo, santu i laman. Tur esnan ku lo bishitá e feria di biahe lo keda impreshoná pa Kòrsou su stènt grandi i kolorido ku lo ta ubiká den e ‘Caribbean Village’. Lo hasi e máksimo esfuerso pa tur ku bishitá e stènt di Kòrsou risibí un eksperensia sin igual. Vakantiebeurs 2015 lo tuma lugá di 14 pa 18 di yanüari 2015 den Jaarsbeurs di Utrecht.
Ku partisipashon na Vakantiebeurs 2015 ta nifiká ku CTB lo habri aña nobo ku un promoshon grandi pa Kòrsou. Na komienso di aña semper tin hopi reservashon di biahe ta tuma lugá pa Kòrsou. Durante Vakantiebeurs 2015 lo pone énfasis riba e popularidat di Kòrsou komo destinashon i e kapasidat di buelo èkstra ku ta keda ofresé dor di aeroliñanan manera KLM i e Dreamliner di Arkefly.
Durante Vakantiebeurs 2015 CTB i e diferente partnernan lo amplia riba aspektonan ku ta ménos konosí di nos isla. Asina por hasi menshon ku lo dediká atenshon spesial na Kòrsou su kustumbernan kulinario kaminda lo duna tayer di kushinamentu na e stènt di Kòrsou. Kòrsou lo forma parti tambe di e ruta kulinario durante di e feria. Lo kombiná e presentashon di Kòrsou ku entretenementu, ofertanan spesial i ambiente kultural. E tema di Vakantiebeurs 2015 lo ta “Je zou zweren dat je er al was” (Lo bo por hura ku ya bo tabat’ei), bishitantenan di e feria lo haña un ñapa di tur loke e diferente destinashonnan presente tin pa ofresé. E strategia di CTB lo ta pa konvensé e turista di e produkto diversifiká ku Kòrsou ta ofresé, ku ta muchu mas ku solamente solo, santu i laman.


text:
Diasabra awor dia 30 di September ta tuma luga e di 8 Aruba Caribbean Cargo Taekwondo Cup na Centro di Bario Brazil y e team di Train Hard Fight Smart ta cla pa enfrenta e otro scolnan. Danon Delamore di Brazil Taekwondo Stichting tin un weso pa regla cu Adams cu a gana Danon Delamore na e ultimo campeonato. Danon Delamore a declara cu e kier revancha y kier regla cuenta, pasobra Danon Delamore no a keda contento.
Te cu awo 4 scol di Taekwondo a laga sa cu nan ta ON pa diasabra, pero diahuebs tin registracion y nan mester registra pa participa na e campeonato.
Jourdé Klabér ta bay coach e team di Train Hard Fight Smart y ta convenci di un victoria di e team di 7 cu lo bay bringa pa e Best Team Cup. E grupo di 7 ta consisti di e siguiente atletanan;
1. Rasheed Lowe.
2. Hakeem Lowe.
3. Joshua Klabér.
4. Záhyon Klabér.
5. Nathan Fradl.
6. Lixandra Bello.
7. Danon Delamore.
Cu e team aki Jourdé Klabér tin trabou pa haci pa asina nan bringa pa e Copa di Best Team. Ademas di e 7 atletanan aki tin otro atletanan cu tambe lo bringa.
Brazil Taekwondo Stichting ta haci un yamada na un y tur fanatico di Taekwondo pa bin apoya nos atletanan di Aruba na e di 8 Aruba Caribbean Cargo Taekwondo Cup cu ta e ultimo clasificasion pa Best of the Best 2017.
Best of the Best ta conta cu confirmacion for di Surinam, Merca, Colombia, Corsou y Chile.


text:
Sosial
Yuri ta sinti su kurpa malu atrobe
Yuri su salú ta delikado un biaha mas, asina e kantante mes a splika resientemente dilanti den misa di kual e ta pertenesé. Anteriormente Yuri a kontagia di Covid-19, i despues a kuminsá sinti problema di apèndis di kual mester a ópera esaki. Durante di operashon dòkternan a deskubrí
This content is exclusive for members
Register or login to unlock this article
Sosial
Rapper Jon Tarifa ta kolaborá ku kantante Darren Gardner den ‘When I was Younger’
WILLEMSTAD – Ku e kansion, ‘When I Was Younger,’ rapper Jon Tarifa, huntu ku kantante i eskritor Darren Gardner, ta ilustrá kon fasinante e mente di un mucha ta, unda nada ta strob’e pa perseverá i eksplora mundu.
E impulso pa eksplora teritorio deskonosí a hiba Darren, ku originalmente ta di Port Elizabeth, Suráfrika, te na Hulanda, unda na 2016 ela muda pa forma su bida ku su pareha Elsa. Na Hulanda ela haña e oportunidat di sigui desaroyá su talento musikal, unda ela traha ku diferente artista di tanda manera DJ Martin Garrix i ganadó di e premio Grammy Chris Henderson. Tambe Darren a skibí i areglá komposishonnan musikal pa, entre otro, Berget Lewis, i ZO Gospel Choir. Darren ta konsiderá e talentoso kantante i areglista kurasoleño, Stanley Clementina, komo su mentor, kende a introdusí’e na e industria musikal hulandes. Di e manera aki, Darren a keda eksponé na e diferente influensia musikal krioyo i a desaroyá un konekshon bunita ku nos islanan.
Ken ta Darren Gardner?
Darren Gardner a studia músika klásiko na Universidat di Pretoria na Suráfrika, unda ela spesialisá den Vokalisashon Klásiko i Ingeniera di Sonido, pero su amor pa músika ta bin di kas. Darren a lanta den un famia ku a eksponé na artistanan manera, the Beatles, Nat King Cole, Dionne Warwick, Mariah Carey, Lauryn Hill, i asta kompositornan klásiko manera Mozart i Beethoven. Konsekuentemente, Darren su músika ta saturá pa influensianan di pop, R&B i jazz. Komo estudiante, Darren a diskubrí su pashon pa arte ora ela forma parti di vários koro di skol i a presentá riba diferente tarima. Despues di a forma parti di algun banda, Darren a opta pa kontinuá komo solista i kontinuá traha riba su karera komo kantante i eskritor. Na 2020, Darren a partisipá na Holland Got Talent i duna un presentashon impreshonante ku ‘I Wish’ di Stevie Wonder, unda ela kanta i utilisá un diferente instrumento huntu ku un mashin di drùm pa konstruí e ritmo di e kantika.
Kolaborashon ku Jon Tarifa
Ku e proyekto aki, Darren a kolaborá ku e talentoso rapper albanes, Jon Tarifa, ku tambe ta basá na Hulanda, ken a pone su toke úniko riba e bunita konsepto musikal. E videoclip di ‘When I Was Younger’ a keda dirigí pa ItsmeKenny na Hulanda i Jon Tarifa a editá e produkto final. Darren a traha e konsepto i melodia di ‘When I Was Younger’ i a pone e base pa e areglo, pa despues laga produktor Wesley Nuis finalisá e kantika.
Jon Tarifa no ta un artista deskonosí pa nos aki na Kòrsou, despues ku ela skor un hit na 2011 ku su debut titulá “So Right’. Tambe ela keda invitá e aña ei pa presentá na Curaçao North Sea Jazz Festival ku kantante Levi Silvanie. Aktualmente, Jon ta biba na Bali, Indonesia, I e ta den e etapanan final di finalisá su album nobo, ku ta karga ku yen vibrashon isleño.
Plannan pa futuro
Aktualmente Darren ta trahando riba un EP ku e ta spera di lansa na 2023, pero ya ela duna nos un ñapa ku ‘When I Was Younger’. “Tempu nos tabata yòn, nos tur a soña i a aspirá pa un dia bira algu grandi,” Darren ta splika. E kantika ta papia netamente di e nostalgia ei i kon e mucha di paden ta biba den nos tur. Aktualmente Darren ta trahando riba su siguiente piesa ku guitarista i produktor Wesley Nuis, i ta spera di publiká esaki na kuminsamentu di 2023.
Bo por sigui Darren Gardner su músika via di su Instagram @darrengardnermusic pa keda na altura di su presentashonnan. Tambe por wak e clip di ‘When I Was Younger’ riba e página di You Tube di Jon Tarifa na https://youtu.be/rQt4qAr5LyA
Sosial
“I’m Moving On” kansion di aña Premio Edgar Supriano 2022
WILLEMSTAD – Ayera nochi tabata un dia grandi pa musikonan i Asosiashon di Músiko i Artista di Kòrsou. Na ‘The Stage’ den Sambil a tuma lugá entrega di “Premio Edgar Supriano 2022’, alabes AMAK a probecha presentá su logo nobo.
Ta asina ku durante algun dia, tur esnan ku tin relashon ku farándula di Kòrsou tabata tin e oportunidat pa postulá nan kandidatonan pa e 12 kategorianan di Premio Edgar Supriano 2022, mas 5 premiashon ku motivashon.
Despues ku e periodo pa vota a sera, un komishon independiente a repasá esakinan i a presentá e diferente nominadonan ku ta bini na remarke pa gana e tan kudisiá: Premio Edgar Supriano.
E nominadonan ta:
1. Artista Nobo di aña 2022
· Kirsten Mare
· B’Jay
· Ross
· Ganadó: B’Jay
2. Grupo Rítmiko di aña 2022
· Den chikí
· Grik
· Orirí
· Grupo Kompèr
· Ganadó: G.R.I.K.
3. Grupo di Tambú di aña 2022
· Limania
· Ruta
· Zojojo
· Ganadó: Grupo Ruta
4. Kansion Urbano di aña 2022
· Sekreto ( Nello)
· Balaclava ( B’Jay)
· Enemies ( Nello)
· Ganadó: Sekreto
5. Artista Urbano di aña 2022
· Nello
· B’Jay
· Lady Lava
· Ganadó: Nello
6. Entertaiment Band di aña 2022
· 501
· Dolce Band
· Highway Band
· Relax Band
· Ganadó: Dolce Band
7. Kantante di Kòmbèk di aña 2022
· Shurman Aniseta
· Ponche Martes
· Kenneth Hooi
· Ganadó: Kenneth Hooi
8. Agrupashon Musikal di Kòmbèk di aña 2022
· Classic XD
· Zudup Hopi Forsa
· Sabor Original
· Ganadó: Zudup Hopi Forsa
9. Kansion di Kòmbèk di aña 2022
· I’m moving on
· Orea pa’bo so
· Focus pa dilanti
· Ganadó: I’m moving on
10. Banda Ritmo Kombiná di aña 2022
· Icons
· ERA
· GIO
· One Flavaz
· Ganadó: One Flavaz
11. Kantante General di aña 2022
· Hunneley Felicia
· Gilbert “Dibo” Doran
· Djuric Virginie
· Ñaño Rosario
· Ganadó: Djuric Virginie
12. Kansion General di aña 2022
· For Real ( Hunneley Felicia)
· I’m moving on ( Djuric Virginie)
· Orea pa bo so ( Ñaño Rosario)
· Ganadó: I’m moving on (kantante Djuric Virginie, areglo i komposishon di Axel Pikero).
Banda di e 12 kategorianan di Premio Edgar Supriano pa esnan ku a destaká nan respektivo kategoria, AMAK e aña aki tambe ta presentá ku 5 premio èkstra ku ta kai bou di e kategoria di: Premiashon ku motivashon.
E premionan aki ta:
· Kantante Tambú Popular di aña 2022 a bai pa Tula
· Kantante Tambú Kultural di aña 2022 a bai pa Sherwin ‘Pincho’ Anita
· Kompositor General di aña 2022 pa Gilbert ‘Gibi’ Doran
· Premio Logro Eksepshonal pa Gibi Doran pa aktiva bèk e dos agrupashonnan musical, Gio Legends I Doble R Puru.
· Premio Prestigio pa Dibo Doran i Randal Corsen
Un pabien na tur esnan ku a keda nominá I speshalmente esnan ganadó Premio Edgar Supriano den nan kategorianan.
Sosial
Josiane Janzen a kumpli 40 aña den servisio di Gobièrnu
WILLEMSTAD- Dia 1 di sèptèmber 2022, sra. Josiane Janzen a kumpli 40 aña den servisio di Gobièrnu. Djabièrnè 11 di novèmber trahadónan di Opleidingsinstituut Rechtshandhaving & Veiligheidszorg a bini huntu pa selebrá e echo aki huntu ku Josiane Janzen i su famia. Durante un seremonia direktor di ORV sra Alpha Falbru a dirigí palabra i gradisí sra Josiane Janzen pa su añanan den servisio Gobièrnu. Tambe a dirigí palabra hefe di Initiële Opleidingen sr. Djener Jansen i èks hefe di Initiële Opleidingen penshonado sr. Edward Margarita. Direktor di ORV sra Alpha Falbru na nòmber di Gobièrnu di Kòrsou a entregá dekretonan Gubernamental i plakaat di rekonosimentu na e hubilario den presensia di su yu- i rumannan. Josiane Janzen a gradisí Dios na promé lugá, su yunan i demas famia, koleganan pa e sosten pa e por a logra e 40 añanan den servisio di Gobièrnu. Yunan di Josiane Janzen tambe a dirigí palabra i gradisí tur ku a kontribuí pa nan mama yega na e 40 añanan di servisio. Den luna di novèmber 2022 Josiane Janzen a baha ku VVU. Despues di e seremonia koleganan di ORV a felisitá e hubilario Josiane Janzen i pasa un ratu ameno huntu na ORV. Sra. Janzen a saka un pòtrèt ku tur kolega na entrada di ORV na Winston Churchillweg 8.
KARERA
Josiane Janzen a drenta den servisio di Gobièrnu dia 1 di sèptèmber 1982 i a traha na Domeinbeheer pa 5 aña, pa despues drenta Kuerpo Polisial di Antias Hulandes na aña 1987. Na ougùstùs 2007 Josiane Janzen a kuminsá komo dosente na LPO ku despues a bira ORV.
Daily Nobo
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
KASO DI ÁMTENAR KU A HÒRTA PLAKA NA SOAW DEN KORTE.
Trinta indokumentado venezolano kier a drenta Kòrsou ilegalmente
Doño di tereno na Veeris kier a kobra Advent 2x pa mesun tereno
Seramentu di refineria Isla ta un sla hopi duru pa e komunidat aki
Demanda di Marina Real a ‘chumba’…. Nan kier a kobra Brakapoti 1.4 mion florin pero a haña ‘fooi’ di 40 mil
MESTER DEKRETÁ SITUASHON DI EMERGENSIA NA KÒRSOU
MINISTER COOPER PRESENTE NA INISIO OFISIAL DI KONSTRUKSHON DI EDIFISIO NOBO PA ADC
Gobiernu a violá lei di konsultent sistematikamente
Trending
-
Lokal7 days ago
Seramentu di refineria Isla ta un sla hopi duru pa e komunidat aki
-
Lokal7 days ago
Demanda di Marina Real a ‘chumba’…. Nan kier a kobra Brakapoti 1.4 mion florin pero a haña ‘fooi’ di 40 mil
-
Lokal7 days ago
MESTER DEKRETÁ SITUASHON DI EMERGENSIA NA KÒRSOU
-
Lokal7 days ago
MINISTER COOPER PRESENTE NA INISIO OFISIAL DI KONSTRUKSHON DI EDIFISIO NOBO PA ADC
-
Lokal4 days ago
Gobiernu a violá lei di konsultent sistematikamente
-
Deporte7 days ago
E ta drenta na lugá di José Luis Gayá: Alex Balde di mama Dominikano inskribí pa Spaña…
-
International7 days ago
Ayera: Outoridatnan na New York a haña kadaver di tres muhé den un kas
-
Lokal4 days ago
MEGA PROYEKTO DI SIENSIA, INVESTIGASHON I EDUKASHON PA KÒRSOU


text:
E proyecto piloto pa alumnonan di Ciclo Basico na Colegio Arubano Oranjestad, esta “Fit Teens” ya caba ta den su di 8 siman. Instituto Biba Saludabel y Activo, IBiSA y Departamento di Salud su seccion ‘Cuido di Salud Hubenil’ ta encarga cu e programa cu ta tuma lugar tur diaranson merdia for di 2’or pa 4’or di atardi.
Den e simannan cu a transcuri, Joel Martijn, Lifestyle Coach di IBiSA y Ebrina Curet, nutricionista/dietista na Cuido di Salud Hubenil a traha cu e hobennan cu ta participa na e programa. Un promedio di 14 hoben tey presente na e lesnan y ta sigui presentacion di diferente topico, entre otro: ‘Guia pa un Bida Saludabel’, ‘Energia y Balans’, ‘Peso Saludabel’, ‘Lesa etiketa di cuminda’etc. Cu hopi interes e hobennan ta atende tambe e lesnan ‘Con pa cushina saludabel y tur tecnica rond di e preparacionnan’. Pa e lesnan di cushinamento ta haci uzo di e cushina di “The Healthy Way”.
E parti di movecion tambe ta hopi importante y e hobennan ta haya instruccion tur siman riba temanan di ‘Team building’, ‘Fun y Fitness games’. Nan a haci un ‘fitness test’ riba e prome dia di les y dia 16 di april ultimo a haci un di dos, mientras cu riba e ultimo dia di les lo haci e mesun ‘fitness test’ pa mira nan desaroyo y eventual progreso. Cu e test aki, ta midi con nan condicion fisico a mehora.
Cada siman e hobennan ta haya guia riba diferente area, con pa siña identifica, monitorea, analisa y pone meta, pa nan mes por traha y drecha nan salud, cu e meta pa nan por biba un bida mas saludabel y activo. E instruccionnan cu e hobennan ta haya ta di importancia pa motibo cu esaki ta siña nan con pa logra nan metanan. Banda di e actividadnan aki, e hobennan ta trahando riba un competencia di poster. Cu hopi interes nan ta preparando un poster cu lo tin cu sirbi pa promove cuminda y cos di bebe saludabel na e cantina di nan school mes.
E reaccion di e hobennan participando na e proyecto piloto di “Fit Teens” ta tremendo y tanto IBiSA como Departamento di Salud ta hopi contento cu e hobennan ta haci nan best pa atende tur les y ta mira cu nan ta participa cu hopi entusiasmo. Cu e proyecto piloto di “Fit Teens”, e meta ta pa conscientisa hobennan riba nan calidad di bida. Traha, mehora y mantene nan estilo di biba, come saludabel y cumpli cu e normanan di haci movecion minimo 60 minuut tur dia.
E ultimo dia di les pa e hobennan lo ta dia 4 di juni 2014. IBiSA y Departamento di Salud ta gradici Colegio Arubano Oranjestad pa nan aporte grandi na e proyecto piloto di “Fit Teens”.


text:
Kiwanis One Day ta un dia unda tur e clubnan di Kiwanis rond di mundo ta haci trabounan comunitario pa asina demostra e impacto cu por wordo haci ariba 1 dia. E aña aki Kiwanis One Day a cai riba diasabra 24 di oktober y Kiwanis Club Of Young Professionals Aruba (KYPA) a ehecuta e proyecto ‘Art in the Restroom’.
E idea tras di e proyecto aki tabata cu frasenan inspirativo lo wordo pinta riba portanan di baño di scol. Esaki pa motibo cu mayoria di nos muchanan cu ta pasando den temporada dificil ta encontra nan mes ‘safe’ den baño. Di aki e proyecto ‘Art in the Restroom’ a nace. Cu e frasenan inspirativo aki, KYPA ta spera di por yuda muchanan den un otro manera tambe. KYPA ta sumamento contento di por a haci esaki na Commandeur Pieter Boer School y Cacique Macuarima School.
KYPA kier a yama danki na su boluntarionan, un danki na Sherwin Williams Aruba pa nan contribucion como tambe e dos scolnan cu a permiti KYPA pa ehecuta e bunita proyecto aki.
KYPA ta felicita tur otro clubnan di Kiwanis na Aruba cu tambe a haci un diferencia riba un solo dia.


text:
ORANJESTAD,Aruba
Manera cu ta conoci dia 1 di juni 2019 a drenta na vigor articulo 243 di e Codigo Civil nobo unda ta regula e posicion, tareanan y autoridad di un punto central pa conseho, sosten, registracion di tur caso y preocupacion cu tin di haber cu abuso y negligencia di menor. Den e caso aki Bureau Sostene Mi ta apunta como e departamento central pa ley unda tin di registra tur caso of preocupacion di e asina yama Meldpunt. No solamente esey, pero tambe Bureau Sostene Mi ta informa instancianan concerni y duna conseho cua ta e pasonan cu por wordo tuma.
Pa evita cu ta keda solamente na registracion, nos ta concentrando hunto cu apoyo tecnico di Augeo Foundation di Hulanda y UNICEF pa e implementa e caminda con e proceso tin di cana. Nos no kier ripiticion di leynan cu no por wordo ehecuta na un bon manera debi cu e proceso no ta cana den practica. P’esey ta trahando ariba e accionnan specifico cu cada departamento of organisacion tin di tuma na momento cu registra un caso di abuso di menor. No tin espacio pa e scenarionan grave keda ripiti den nos comunidad, y esaki ta un di e motibonan principal cu a acerca Augeo y Unicef cu tin amplio trayectoria y conocemento ariba e materia aki. Augeo Foundation a yuda den e introduccion di meldcode contra abuso di menor na juli 2013 aya na Hulanda. Y ta train un pro-medio di 60 mil profesional Hulandes riba e tema aki pa aña.
Den e temporada tras di lomba conscientemente a scoge pa ta menos den prensa cu e avancenan ariba meldcode, mirando cu e ta un topico hopi sensitivo y hopi bes e ta wordo poni den un contexto politico pa lag’e mustra manera populismo. ‘Nos no por haci politikeria cu cosnan serio cu a y ta causa hopi dolor na famianan; nos ta traha pa mehora nan si’, Tevreden a splica.
Atrabes di e crisis plan social a bin ta atende cu e topico aki y otro problemanan social den nos comunidad. Y apesar cu nos sa cu tin hopi mas cu tin di wordo haci pa nos yega unda nos kier ta como comunidad, nos ta mira un adelanto den esakinan.
P’esey mes ta habri aña intensificando aun mas ariba e topico aki, pasobra nos tin cu percura cu awor cu tin tur e instancianan aki sinta na mesa pa haci di un bes e mihor producto posibel pa brinda proteccion y garantisa ayudo na tempo specialemente pa nos muchanan y man duro pa esnan cu ta comete tipo di actonan baho aki.
Mientras tanto ta importante pa haci conoci cu programanan di conscientisacion di mucha pa pronto esakinan wordo introduci na Aruba y p’asina kibra e tabu y habri dialogo ora cu situacionnan di mishimento of hasta abuso presenta. Durante e reunionnan di presupuesto 2020 lo sigui enfatisa riba e necesidad pa pone atencion riba e topico aki y sondea unda mas departamentonan mester di mas apoyo specifico.


text:
Kuerpo Polisial a hasi 42 famia kontentu ku un pakete di komestibel
Willemstad – Kuerpo Polisial Kòrsou, konsiente di situashonnan hopi bia penoso i di miseria ku ta reina den hopi kasnan di famia aki na Kòrsou, a bini ku un inisiativa noble pa e temporada di kuaresma ku a pasa.
For di e promé siman di kuaresma, Departamentu di Komunikashon i Prevenshon di polis a tene un kolekta di komestibel na tur warda i ofisina di polis. Ta trata aki di un akshon ku a hiba e nòmber “Ban Duna Bèk”.
Ku esaki Kuerpo polisial kier a mustra su gratitut na promé lugá na e Ser Supremo pa tur e grasianan ku tur dia su miembronan ta risibí, manera protekshon, bendishon, fortalesa i sabiduria. Na di dos lugá nos kier a mustra tambe ku tin hopi kos bon ta pasa den e kuerpo i ku su kurason ta bati huntu ku esun di e komunidat.
Trahadónan den kuerpo polisial tur dia ta mira hopi situashon di pobresa i lamentablemente no por hasi kasi nada. P’esei ku e kolekta di komestibel aki den nos organisashon, ku kual a logra sera mas ku 42 pakete, nos ta spera di a hasi un kantidat di famia kontentu den e dianan di fiesta ku a pasa. I di e forma ei duna bèk na komunidat di kua nos ta orguyoso di ta forma parti di dje.
####
80 hóben lo haña entrenamentu pa un kambio di komportashon
Willemstad – Djaweps 9 di aprel 2015, Alto-Inspektor di polis sr. Albert Schoop lo bai duna entrenamentu na 80 hóben di entre 4 pa 14 aña di edat.
Ta trata aki di hóbennan ku a keda selektá for di un grupo di hóben ku problemanan di komportashon, difikultat den edukashon i desaroyo soshal emoshonal.
Meta di e entrenamentu aki ta pa inspirá e hóbennan aki ku un kambio di komportashon positivo pa medio di formanan di trabou intensivo i integrá den aire liber. Lider di e proyekto aki, kende ta sr. Norwin Martina ke logra na prevení kriminalidat bou di hubentut, basando e meta riba Rèspèt, Amor i Konosementu (RAK).
En bista ku Kuerpo Polisial tambe ta konsiente ku dor di prevení nos por evitá hopi lamento, mesora a pone un di su entrenadó nan na disposishon pa asina kontribuí na e kousa noble aki.
####
Komersiante (80) atraká den su kas
Willemstad – Djarason 8 di aprel 2015, alrededor di 16.00’or Sentral di Polis a dirigí un patruya na un kas na Plantageweg den Julianadorp pa un kaso di atrako ku a kaba di tuma lugá. For di un investigashon ku polis a realisá na e sitio a resultá ku e víktima, un hòmber komersiante di 80 aña di edat, a yega su kas den su outo i na momentu ku el a bai habri su porta di kurá el a keda sorprendé pa un hòmber ku a dal e vários bes den su kara i kita un suma di plaka konsiderabel for di dje. Despues di su akto e sospechoso a drenta un outo ku tabata pará ta ward’é i nan a bandoná e sitio. E víktima tabatin algun leshon i a keda di bai su dòkter di kas. E investigashon ta kontinuá.
####
Mula kurasoleño ta revelá: Den dos transporte el a traha 10.700 euro
Utrecht – Hustisia ulandes ta ekspropiá 10.700 euro for di un mula kurasoleño ku a gana e plaka aki den dos transporte di droga entre di Kòrsou i Ulanda.
Un mula kurasoleño di 56 aña di edat mester paga estado ulandes 10.700 euro, plaka ku el a gana ku transporte di droga.
Tabata e mula i su kasá ku tur dos ta keda akusá di trafikashon di droga i dia ku polisnan a hasi un e entrada hudisial, den nan kas i e dia ei a haña 4.539,32 euro.
E suma di plaka aki a keda poné pa kuenta di e partner. Pa loke ta trata e hòmber, el a duna di konosé ku na dos okashon el a transportá kokaina for di Kòrsou pa Ulanda.
Tabata den luna di aprel 2014 kaminda ku el a pasa kokaina for di Kòrsou pa Ulanda i e dia ei el a kobra 3.400 euro. Despues den luna di yüni el a bolbe pasa un lote di droga i e dia ei el a kobra 7.300 euro. Pues na total 10.700 euro.
Fiskal ta di opinion ku e suma di plaka ei, e mula mester paga na estado.
Pa yega na e suma ku lo keda ekspropiá, e tribunal ta wak kiko ta e gastunan ku e mula tabatin pa e gana e plaka i hopi biaha nan ta kita e gastunan i e sobrá ta plaka ku nan ta ekspropiá.
Den e kaso aki a sali na kla ku e mula no tabatin niun gastu i p’esei fiskal a pidi pa kita e suma di plaka kompleto.
Abogado di e mula den su defensa no a defendé e echo ku no mester ekspropiá, ni tampoko kon a yega na e suma di plaka ku ke ekspropiá, pero a pidi pa pasa e suma di plaka ku a haña bou di e señora su kustodia pa e hòmber i asina paga e suma di plaka ku ta pidi pa ekspropiá.
E tribunal a studia e kaso i a yega na e konklushon ku e suma di plaka ku a keda hañá serka e señora no por keda pasá pa e kaso di e hòmber. Den e kaso di e señora, pa kolmo korte no ta mira motibu pa ekspropiá e suma di plaka di 4539,32 euro. Pues e señora a keda ku e plaka. Tur kos ta indiká ku e señora no tabata sa nada di droga.
Esaki ta nifiká ku e hòmber si tin di saka e suma di 10.700 euro.
####
Homoseksual obligá di a transportá droga
Harlememeer – Un homoseksual skondí, esta ku hopi hende no sa ku e ta homoseksual, a hañ’é obligá di transportá droga pa dos narko, pa motibu ku nan a menas’é ku si e no transportá droga pa nan, nan lo bisa su mama ku e ta homoseksual. E persona aki ku no tabata ke pa su mama sa ku e ta homoseksual,a bai e dil, pero a kai den gara di hustisia na Ulanda.
Durante tratamentu di e kaso den korte na Ulanda, e akusado a trese dilanti ku dos hòmber a aserk’é na Kòrsou ku òrdu pa e transportá droga pa Ulanda.
El a duna di konosé ku esei ta algu ku el a nenga i no tabata ke a hinka su kurpa aden. Pero e dos hòmbernan aki a pone preshon formal riba e akusado, dor di bisa ku si e no koperá ku e transporte di droga aki, nan lo bisa su mama ku e ta homoseksual.
Banda di esei nan a menasá e akusado aki tambe ku nan lo hasi su mama algu si e no ke bai e dil di droga.
Pues e hòmber aki a haña su mes den un situashon ku e no por a kontrolá su mes mas. Pues aki e ta papia di forsa mayó síkiko.
E preshon a bira mas serio ainda ora ku e dos hòmbernan a kousa un aksidente den tráfiko ku su outo, ora ku intenshonalmente nan a bin dal den su outo. Despues nan ta kibra den su outo i hòrta su kosnan.
Ora ku e no por a soportá mas el a disidí di pasa droga. E dos hòmbernan aki a pone preshon pa e pasa 8 kilo di koka pa Ulanda.
Pero fiskal no ta kere e historia i a trese dilanti ku for di e dokumentu di Curaçao Road Services, no ta indiká ku aki ta trata di un ‘hit and run’, pero esun ku a aksidentá den e outo di e akusado ta konosí.
Ku esaki e fiskal ke bisa ku historia di e akusado no tin pia pa para ariba.
Nan a sigui bèl e akusado aki te dia ku el a tuma aden pa pasa e droga. E ta pasa e droga i e ta keda gará na Schiphol.
Despues di un motivashon amplio di fiskal e ta yega na un demanda di 431 dia di kua 180 dia kondishonal.
E tribunal a motivá nan desishon i a yega na 24 luna kastigu di prizon di kua 12 luna kondishonal.
####
akusado femenino ta bai fakansi serka su ruman muhé i kai será
Amsterdam – Kambio di deklarashon di mula femenino kurasoleño a pone ku korte no a kere mas. Esaki a pasa ku un mula femenino kurasoleño ku finalmente a keda kondená na 24 luna di prizon pa importashon di 3.5 kilo di koka na Ulanda via di Schiphol.
E kaso a kuminsá ku un disputa riba e echo ku a dura kasi 3 aña pa trese e kaso aki den korte ku ta un kaso simpel ku no mester a tuma mas ku 10 luna di investigashon. Tabatin un persona ku fiskal na Ulanda tabata ke a tende aki na Kòrsou, pero kada bes ku e mula femenino duna un nòmber i esaki keda investigá, ta resultá ku e persona ei no ta biba na e adrès ku a keda duná, òf e nòmber no ta bon.
E tribunal ku a trata e kaso ta di opinion ku e simpel echo aki no por pone ku un kaso simpel di importashon di koka na Ulanda mester a dura kasi 3 aña pa yega na un veredikto.
E mula a biaha for di Kòrsou pa Ulanda dia 5 di yüni 2012. E buelo a sali Kòrsou, pasa Aruba i sigui pa Schiphol. Einan e tim di duana tin kachónan ku ta pasa banda di tur e maletanan i un di e kachónan tabatin hopi interes pa dos maleta koló bèrdè.
E persona di duana a notifiká marechaussee ku a para wak ken ta kue e maleta. Akinan e mula kurasoleño hende muhé a pasa man kue su dos maletanan i mesora el a keda aserká pa e outoridatnan na Schiphol.
Ora a puntra e mula serka ken el a haña e maleta, el a bisa ku ta un konosí di su ruman a pidié bai ku e maletanan p’e.
E mes a bai Ulanda pa keiru serka su ruman muhé ku ta biba na Rotterdam. Ora ku e tim di Schiphol a pidi e persona aki pa saka su pañanan for di e maleta, a resultá ku e maleta a keda hopi pisá.
A pasa a maleta den mashin di scan i a bin tuma nota ku den e bandanan di maleta tabatin pakinan skondí. Ora ku a saka e pakinan a bin tuma nota ku ta trata di kokaina. Tabata 16 paki ku a pisa na total 3536,1 gram di koka.
Akinan e kurasoleño a bisa ku e no tabata sa ku ta tin koka den maleta, pero na mes momentu su deklarashon a kambia tambe i a kuminsá menshoná un nòmber di un hende ku por sierto ta esun ku ta tras di e maleta.
Ulanda a manda pidi Kòrsou koperashon hudisial pa investigá e persona aki, pero sea nòmber no ta kuadra òf adrès, pero no por a lokalisá e hende ku tabata keda buská.
Esaki a trese kuné ku e tribunal ta konvensí ku e mula femenino kurasoleño aki a kuminsá kambia su deklarashon a propósito i esaki ta duna nan di pensa ku sin mas e tabata sa kiko e ta hasiendo.
Fiskal a pidi un kastigu di 24 luna prizon. E tribunal a kuestion na e echo ku e kaso a dura hopi promé ku yega na un veredikto i a bisa ku komo sanshon nan ta baha e kastigu.
Pero ounke ku e fiskal a pidi 24 luna, e tribunal ta di opinion ku 32 luna ta na su lugá pa e mula aki, pero komo sanshon pa ministerio públiko ku a tarda di trese e kaso dilanti, nan ta kondená e mula na 24 luna igual na e loke ku e fiskal a pidi.
Na mes momentu tambe a kita e suspenshon di detenshon, loke ku ta krea e posibilidat ku e por keda arestá kada momentu di nobo pa e kaba di sinta su kastigu.


text:
—Cuerpo Policial ta informa—
Jeugd en Zeden Politie a detene un homber pa abuso sexual di menor.
Den oranan di awe mainta na un cas na Buena Vista a detene e homber di inicialnan G.A.G.M naci na Aruba di 33 aña pa abuso sexual di menor (Art. 2:199 jo. art. 2:210 lid 2 en art. 2:200 jo.art.2:210 lid 2 en art. 2:208 lid 1 di nos codigo penal).
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
E BOTIN KU A LOGRA BAI KUNE AYERA DEN E KASO DI ATRAKO RIBA 2 EMPLEADO DI UN KOMPANIA DI SEGURIDAT KU A BAI DEPOSITA PLAKA TA LABA ENTRE $60.000 PA $70.000.
TA SOSPECHA KU TA 3 PERSONA A TIRA E ATRAKO AKI.
UN SHOFUR Y E 2 OTRO NAN KU A BAHA FULL TAPA Y KADA UN KU UN ARMA DI KANDELA POTENTE.
E 2 NAN KU A BAHA A LOGRA BAI KU E TAS PRETU KU E KONTENIDO.
INVESTIGASHON TA DEN FULL SWING.
E KIA PICANTO BLANKU UZA PROBABLEMENTE A TA UN AUTO KU A WORDU HORTA.
A KIMA E KIA PICANTO AKI DESPUES DI E ATRAKO.
A BIN HANJA E PICANTO NA ALTURA DI POS DI GAVULA.
POLIS TA PIDI KOMUNIDAT YUDANSA PA SOLUSHONA E KASO AKI.
FUENTE: AIMED AYUBI/LIVE99
NOTISIA KU BO POR KONFIA.
SI NAN LESE Y PAPIA E TA AKI NAN A MIRE.


text:
…Dushi Hende t’ Ami; Mi ta ON!…
WILLEMSTAD- 6 di yüni 2016 –Dushi Hende t’ Ami; Mi ta ON! Esaki ta nòmber di e kampaña di konsientisashon dirigí spesialmente riba hóbennan entre 12 i 19 aña. Durante di un evento festivo a presentá e kampaña na invitadonan spesial i prensa. E kampaña di konsientisashon aki ta finansiá pa Reda Sosial, ku fondo di Gobièrnu di Kòrsou. Ofisina di Turismo di Kòrsou (CTB) tambe ta kontribuí finansieramente den e proyekto aki i huntu ku Fundashon Nos Kousa ta enkargá ku ehekushon di e proyekto. Minister enkargá ku Desaroyo Ekonómiko, sr. Eugene Rhuggenaath, Minister enkargá ku Enseñansa, Siensia, Kultura i Deporte, sra. Irene Dick den kompania di algun hóben a duna inisio ofisial na e kampaña Dushi Hende t’ Ami; Mi ta ON!
Durante di e evento festivo a lansa tambe e logo di e kampaña. E logo ta konsistí di e kurason di ‘Dushi Hende’ ku kolonan kolorido huntu ku e teksto ‘t’ Ami; Mi ta ON!’. E teksto ta para pa un hóben ku ta biba e 6 balornan di ‘Dushi Hende’ esta un hóben; servisial, íntegro, hospitalario, responsabel, honesto i ta orguyoso di por demostrá ku e ta un ‘Dushi Hende’ unda ku e yega. E kampaña di konsientisashon ta dirigí riba alsa e nivel di konsiensia bou di nos hóbennan riba e balor di turismo, stimulá mas edukashon relashoná ku tópikonan di turismo i stimulá hóbennan pa skohe despues pa un trabou den sektor di turismo.
E kampaña total ta konsistí di 6 proyekto tur dirigí pa alsa e nivel di konsiensia bou di e grupo di enfoke. E dos promé proyektonan ku ta bai start ta primeramente un kompetensia di potrèt ku lo keda kondusí riba medionan sosial i ta dirigí riba e grupo di enfoke di e proyekto. E proyekto aki ta kore di 13 di yüni próksimo pa 11 di yüli 2016. E hóben por partisipá individual òf den grupo sakando un potrèt ku ta deskribí for di su òf nan punto di bista kiko ta turismo. Komo parti di e proyekto lo rifa diferente premio atraktivo. E di dos proyekto kual lo konosé su kulminashon dia 25 di yüni próksimo ta un konferensia dirigí riba tópikonan di turismo pa hóbennan di scouting i padvinderij. Komo preparashon pa e konferensia e hóbennan di scouting i padvinderij ta asistiendo durante un periodo di 4 siman na seshonnan di informashon pa asina ta bon ekipá pa e konferensia. E konferensia lo trata diferente tópiko, entre otro: ekonomia i trabou den sektor di turismo.
Den e próksimo lunanan lo sigui diferente proyekto atraktivo mas pa nos hóbennan. Pa mas informashon relashoná ku e kampaña por subi e página di facebook: Dushi Hende. Ban sigui plama e mensahe: Dushi Hende t’ Ami; Mi ta ON!


text:
ORANJESTAD, Aruba
E siman aki mi ta forma parti di un delegacion di Reino, representando Aruba na reunionnan na New York.
Ayera nos a reuni cu representantenan di “UN-Foundation” y e “International Crisis Group” y tambe cu profecionalnan di Nacionnan Uni riba e prioridadnan di Reino dentro di Nacionnan Uni.
Den tur e 8 diferente reunionnan a wordo acentua e importancia di e “Sustainable Development Goals” y combatimento di terorismo. Pero un prioridad grandi pa Nacionnan Uni, cu ta sumamente importante pa Aruba tambe ta e enfoce cu nan ta bay pone riba digitalisacion y con pa combati e menazanan cu e desaroyo aki ta trece cune.
Awe y e resto di siman lo tin mas reunionnan na “UN headquarters” riba seguridad, retonan y solucion pa e desaroyo digital, problema di clima, con pa haya ayudo pa logra e metanan sostenibel y duradero stipula pa Nacionnan Uni y e crisis di Venezuela.


text:
Mikel kier logra Paris2024
E plan ta pa drenta den e mihor landadornan di mundo
“Mi tin un plan cumi lo kier logra na e Weganan Olimpico Paris 2024 cu ta drenta den e top landadonan di mundo. E weganan di Asuncion ta un “stepping stone” den esaki y tambe pa e generacion nan cu lo sigui despues dimi. A keda demostra cu nada no ta imposibel, pero bo tin cu traha duro pe cual ta exigi u disciplina enorme. Djis focus riba e detayenan chikito cu semper lo tin un impacto riba bo carera y purba tur dia na mehora den tur cos cubo haci. Bo lo mira progreso cu a lo largo ta duna bo e motivacion, satisfaccion y por ultimo logro 🥇🥈🏽”
– Mikel Schreuders –


text:
Willemstad – Riba djaluna 21 di mart dos ”Plaatsvervangend hypotheekbewaarder’ nobo a huramentá dilanti di Minister Charles Cooper. E ”Plaatsvervangend hypotheekbewaarder’ nan aki ta laborá na Kadaster ku tin e tarea pa registrá i warda tur dokumento di hipoteka na Kòrsou.
E dos personanan ku a huramenrá ta Sra. Ilviany Jantji i Sra. Suhaina Jandinier. Pa por ehersé e funshon menshoná e dos personanan aki, konforme nos leinan mester huramentá.
Minister Charles Cooper ta felisitá e dos personanan aki ku nan huramentashon i ta deseá nan éksito ku e trabounan.


text:
WILLEMSTAD- 8 di mart 2017 – CTB i MEO ta hasi uso di e modelo ‘Turistika’ pa kalkulá e kresementu ekonómiko generá for di industria di turismo. Durante e promé luna di 2017 ta mira un kresementu di 2.8% di impakto direkto pa nos ekonomia lokal, esaki ta ekivalente na 93 mion florin. Aña pasá, esaki tabata 91 mion florin pa e mesun temporada. 53.3% di e impakto direkto a keda generá for di bishitantenan di Europa, nan ta responsabel pa 50 mion florin. Merkadonan Nort Amérika, Sur Amérika i otro regionnan a generá respektivamente 23, 15 i 5 mion florin. E total di loke e turista a gasta ta keda derivá for di e kantidat di anochinan ku nan a keda na Kòrsou. E kresementu ekonómiko generá ta debí ku bishitantenan for di Europa a keda mas largu riba nos pais.
Na yanüari 2017, Kòrsoua registrá 38.744 turista, esaki ta un bahada di 7% kompará ku e mesun luna di aña pasá. Mitar di e kantidat di turista di estadia registrá a bin for di Europa. Total a registrá 19.300 turista for di Europa; tantu Hulanda komo Alemania a demostrá resultadonan positivo. Turismo di estadia for di Nort Amérika a registrá un bahada di 4%. Den luna di yanüari a risibí 8.406 turista for di Nort Amérika. E region ta sostené 21.7% di e kuota di merkado i ta e di dos merkado mas grandi pa kontribuí na e sifranan total den yanüari. Maske tur merkado den Sur Amérika a raportá kresementu signifikante, e 50% kaida den bishitantenan for di Venezuela a kousa un kaida di 22% for di e region. Na yanüari un total di 7.808 turista a yega for di Sur Amérika. For di Karibe a risibí 2.273 turista, esaki ta un kresementu di 2% kompará ku yanüari 2016.
Turismo di estadia na luna di yanüari 2017
Yanüari ta kategorisá komo e luna di mas haltu pa bishitantenan for di Europa. Den e luna aki Kòrsou a risibí 14.993 bishitante for di Hulanda, un kresementu di 1% kompará ku e mesun luna na 2016. Bishitantenan for di Hulanda a keda mas largu i a biaha ku mas miembro di famia kompará ku aña pasá. E averahe di anochi pa kada bishitante for di Hulanda na yanüari 2017 tabata 12.2 anochi, pa persona. Aña pasá na yanüari e bishitante for di Hulanda a keda 11.3 anochi, pa persona. Otro indikadó ta, ku por konkluí ku e bishitante ulandes ta biahando ku famia mas grandi. Tin 21% di kresementu den e grupo di entre 0 i 14 aña di edat, ekivalente na 837 turista den e kategoria di edat aki. Esaki tabata 689 na 2016. Miéntras ku ta tuma nota di mas mucha, tabatin solamente un kresementu leve di 1% den e kategoria entre 45 i 64 aña di edat. Bishitantenan for di Alemania a registrá un kresementu di 11%, ekivalente na 1.831 bishitante. Na yanüari 2016, esaki tabata 1.656.
CTB a registrá un total di 8.406 bishitante for di Nort Amérika na yanüari 2017; Nort Amérika ta e di dos merkado ku a kontribuí mas tantu ora ta trata di yegada di bishitante e luna aki. Canada ta un bon ehèmpel di e aspekto ‘seizoen’. Den e temporada friu, desèmber pa mart, tin un kresementu den konektividat aéreo ku un buelo semanal for di Montreal i 4 buelo semanal for di Toronto. Yanüari ta un temporada haltu pa turismo for di Canada; Kòrsou a risibí 3.270 bishitante. For di Estado Unídos a registrá 5.136 bishitante, un bahada leve di 2%, ku ta representá un pèrdida di únikamente 124 bishitante.
Na yanüari Kòrsou a risibí 7.808 bishitante for di Sur Amérika. Ta promé bes ku CTB ta registrá menos bishitante for di Sur Amérika kompará ku Nort Amérika. Esaki ta debí na e kaida kontinuo di bishitante for di Venezuela ku ta 50% ménos kompará ku aña pasá. Na yanüari Kòrsou a risibí 3.240 bishitante for di Venezuela.
Bishitantenan for di Colombia si a resultá mas positivo ku aña pasá, a registrá un kresementu di 53%, ekivalente na 1.879 bishitante. Kresementu for di Colombia ta un efekto direkto di buelonan charter. Brazil tambe a registrá kresementu; 16% pa un total di 1.259 bishitante den yanüari 2017. E esfuerso kontinuo den merkadeo na Brazil kompañá pa un mihó klima polítiko i ekonómiko tambe ta dunando resultadonan positivo.
Karibe a registrá un kresementu di 2%, ku un total di 2.273 bishitante na yanüari. Aruba a registrá un bahada di 3%, pa un total di 1.027 bishitante. E desaroyo positivo ta spesífikamente debí na kresementu den bishitante for di Repúblika Dominikano ku 10% i Haiti ku 45%.
Sifra kantidat di anochi
Na yanüari nos a registrá un kresementu averahe den kantidat di anochi pa estadia di 10%. Turistanan a keda un averahe di 9.2 anochi pa persona na yanüari 2017. Aña pasá e kantidat averahe pa persona tabata 8.4. E kantidat di anochi ku e turista a keda riba nos pais na yanüari 2017 a konosé un kresementu di 2%. Un total di 358.197 anochi a keda registrá kompará ku 349.557 na aña pasá.
Mas ku mitar di e kantidat total di anochi pa estadia ta for di region di Europa, kual ta 64.1% di e total. Total, bishitantenan for di Europa a keda 229.461 anochi na Kòrsou. Aña pasá e region aki a registrá 213.230 e mesun temporada.


text:
Willemstad, 29 di sèptèmber, 2021 – Den e rueda di prensa di awe mainta, gerensia di Curaçao Medical Center (CMC), a anunsiá ku mester para tur kuido elektivo spesífikamente pa pashèntnan di SVB entrante promé di òktober pa motibu ku e presupuesto di kuido ku SVB ta pagando pa 2021 no ta yega pa kubri gastunan di e pashèntnan di SVB. Lo por reanudá kuido elektivo pa pashènt di SVB na yanüari 2022 na momentu ku CMC risibí e presupuesto di e aña nobo. Kuido elektivo ta tratamentunan ku ta planiá delantá i ku no ta un emergensia. Tur sita di poliklínika lo sigui normal pa tur pashènt, inkluso esnan di SVB.
CMC a bin ta bati alarma ya mas ku 20 luna, indikando ku pa por kubri tur gastu di pashèntnan, mester apliká tarifanan di e situashon nobo di nos kadena di kuido kaminda a skohe pa un hòspital ultra moderno. E tarifanan di e lei Lb MTSV (Medisch Tarief Sociale Verzekeringen) di añanan 2000 ku ta wòrdu apliká pa traha e presupuesto no ta sostenibel i no ta yega pa kubri e gastunan aktual. E desishon pa para kuido elektivo pa pashèntnan di SVB, ta pa por baha gastu i pa asina por garantisá kuido agudo i kuido esensial na tur momentu. Ademas di e gastunan regular, den e último aña, CMC mester a kubri gastunan adishonal di COVID-19, un èkstra di ANG 13.6 mion na gastu. Alabes a realisá prestashon di kuido na pashèntnan di COVID-19 na balor di ANG 29.8 mion, kual ta sèn ku tabata destiná pa kuido elektivo. Pa loke ta trata gastunan di CMC, 75% ta gastunan fiho, pues esakinan ta keda meskos sea ta trata 1 pashènt òf 300 pashènt.
E desishon pa para kuido elektivo pa pashèntnan di SVB tin un impakto signifikante riba komunidat di Kòrsou mirando ku 85% di gastunan di pashènt ta bin di pashèntnan di SVB. E montante ku SVB a paga pa e pashèntnan aki pa 2021 a kubri te fin di ougùstùs. Na total, for di inisio di CMC, tin un diferensia di ANG 51.1 mion entre e entrada di e presupuesto ku a risibí di SVB i e presupuesto aktual di CMC. E fondonan di SVB ta basá riba e tarifanan di Lb MTSV miéntras e presupuesto di CMC ta basá riba e tarifanan nobo ku ta tene kuenta ku tur gastu operashonal di e hòspital.
E situashon finansiero aktual ku CMC ta aden ta pa vários motibu: Presupuesto di kuido ku no ta sufisiente, gastunan adishonal di Covid i otro gastunan adishonal imprevisto na inisio di e hòspital nobo. Na inisio di hòspital, gobièrnu di Kòrsou a hasi algun eskoho ku tin konsekuensia riba e likides di CMC pa un término largu. Entre otro restrukturá kadena di kuido kompletu, traha un hòspital ultra moderno, garantisá empleo di tur trahadó di SEHOS i e desishon ku e finansiamentu i pago di gastunan di konstrukshon mester bin di rekursonan di hòspital.
CMC a hasi vários esfuerso pa mantené i baha gastunan di hòspital di kual ta inkluí re-negoshá kòntraktnan vigente di material i remedi di kuido. Alabes a hasi análisis i a tuma akshon pa baha gastunan manera esnan relatá na laboratorio. CMC ta sigui den kombersashon ku gobièrnu pa por yega na un solushon pa komunidat di Kòrsou.


text:
AZV ta informa: Entrante 1 di december HOED ta start
Entrante 1 di december tur pashent di dokter Epema (anteriormente dr Pieterse, Huub) y dokter Schouten (anteriormente dr Pieterse-Clements, Marjorie) ta wordo traspasa automaticamente pa HOED, esta Huisartsen Onder Een Dak / Dokternan di Cas Bou di Un Dak. E adres di HOED ta Caya Punta Brabo 13. Number di telefon ta 5274940.
Dokternan nobo
Servicio medico lo wordo brinda door di e dokternan di cas dokter Jolien Heimensem y dokter Nick Blok. Ambos dokter di cas ta Hulandes y a sigui nan specialisacion como dokter di cas na VUMC na Amsterdam, capital di Hulanda.
Ambos tin bon dominio di Hulandes y Ingles.
Dokter A. Steward
Dokter A. Steward (kende a tuma over e pashentnan di dokter Carlos Yagua-Fingal) lo sigui por lo tanto na HAP te ora cu e oficina di HOED keda totalmente cla pa su persona tambe muda pa HOED. Ta spera cu esaki lo dura entre 2 pa 4 siman. Probablemente dokter A. Steward lo join HOED entrante 1 di januari 2022. Esaki tambe lo bira un traspaso automatico. Unabes tin mas claridad tocante esaki, lo avisa tur asegurado.


text: KRALENDIJK – Nos ta den e último dos luna di aña 2020. E temporada mas dushi di aña. Un aña ku hopi reto i sirkunstia. Un aña ku a pone hopi sinta ketu i pensa. Un aña ku un normal nobo. Radio ya a kuminsá toka kansion nan di fin di aña. Preparashon pa limpia i dòrna kas ya ta den tapara. Riba pòtrèt por mira Kaya Nikiboko Sùit, Kaya Grandi, edifisio di Pasahangran, Parke Wilhèlmina i kas di Tio Tony (presentadó di e programa Paranda di Fin di Aña na LiveFM) na Kaya Pos di Amor dòrná ku lusnan di Pasku. E esfera di fin di aña. Laga nos ban komportá i kuida den e fin di aña aki.


text:
Akshon ‘Aktua Robes, Sintié un bes.
KOMUNIKADO DI PRENSA 058 / 2020
7 febrüari 2020
Akshon ‘Aktua Robes, Sintié un bes.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
E aña aki atrobe, manera ya tabata e kaso den e último añanan, Ministerio Públiko huntu ku
Kuerpo Polisial ta bolbe tene e akshon ‘Aktua Robes, Sintié un bes riba e dianan di e
marchanan di Karnaval.
Pa por garantisá órden públiko, polis lo aktua di forma severo kontra di violashonnan di
tráfiko manera e.o. ponementu di fever òf hasi kualke maniobra ku por pone tráfiko den
peliger, manehá un vehíkulo sin ku e dokumentunan di esaki ta na òrdu i/o sin ku e vehíkulo
ta kumpli ku e eksigensianan tékniko manera e ordenansa di tráfiko ta preskribí.
Tambe lo aktua kontra di agreshon verbal i físiko manera e.o. menasa, intimidashon,
maltrato ku òf sin arma, destrukshon i buracheria públiko.
Personanan ku ta den posishon di arma òf ophetonan ku por wòrdu usa komo arma, tambe
ta kai bou di e kategoria di personanan ku lo keda detené i prosesá pa hustisia, meskos ku
poseshon ilegal di droga.
Tur persona mester ta den posishon di un tarheta di identifikashon bálido i mester mustra
esaki na momentu ku outoridat pidié. Den kaso ku no por mustra esaki, lo bo por wòrdu
detené.
Esnan ku no sigui instrukshon di outoridat òf oponé i/o stroba outoridat den ehekushon di
su funshon, tambe lo wòrdu arestá a base di e akshon aki.
Tur persona ku violá un di e echonan kastigabel aki riba menshoná, lo keda detené i hibá
warda di reshèrshi. Einan, despues ku nan keda presentá dilanti di un fiskal (ouksiliar), nan
lo haña e posibilidat pa hasi un transakshon.
Den kaso ku e persona no por òf no ta deseá pa hasi un transakshon, su kaso ta wòrdu
prosesá na e momentu ei via di un HuRa (Hustisia Rápido) òf e ta risibí un ‘dagvaarding’ pa
presentá despues den korte.
Departamentu di Komunikashon i Prevenshon
Página 2
SIRBI I PROTEHÁ
Ta bon pa menshoná, ku pa den kaso ku haña un persona ku un arma di kandela òf un
kantidat supstansial di droga, ku esaki no ta kai bou di e akshon, pero lo wòrdu proseso di e
forma komun i koriente.
Vehíkulonan ku keda konfiská durante di marchanan di karnaval, lo wòrdu entrega bek riba
djaweps 27 di febrüari, despues ku e doño a kumpli ku tur e rekisitunan korespondiente.
Durante di e marchanan polis lo tene kontrol i lo listra personanan di forma preventivo, pa
keda garantisá seguridat di tur hende.
Finalmente polis i Ministerio Públiko ke rekordá tur siudadano i prinsipalmente esnan
karnavalista, ku a lo largu di e ruta kompletu di Karnaval, tin kámaranan di vigilansia ku ta
wòrdu di monitor pa polis, pa protekshon i seguridat di abo siudadano.


text:
Su soño tabata pa konkistá espasio, pone hende riba luna i mars i despues di por move di un planeta pa otro.
Mi no ta papia di bionarionan Besos i Branson òf ingenieronan espasial na Merka òf Kazakhstan. Esaki tabata e ambishon di Edward Mukaka Nkoloso na 1960, un maestro di siensia na Zambia (Afrika) ku a lanta Zambia Space and Astronomical Research. Un soñadó ku tabata ninga e imagen di mediokresidat di Afrika i kier a manda un hende luna promé ku Merka i Union Soviétiko.
Edward Mukaka Nkoloso a traha un ‘rakèt’ yamá “D-Kalu 1” ku e kier a lansa riba 24 di òktober 1964, fecha ku Zambia a bira independiente. Riba un kunuku bandoná e tabata trein futuro astronoùtnan. E kadèt mas prometedó tabata Matha Mwanbwa di 17 aña. Matha huntu ku dos pushi (ku tambe a pasa treinen) lo mester a bai e promé mishon espasial. Sinembargo Matha a sali na estado i ta bandoná e programa. Seguidamente téknikamente kosnan a bai robes ku e rakèt i Edward Mukaka Nkoloso ta para e programa. Den su último entrevista ku prensa internashonal (The New Yorker, 11 mart, 2017) e a bisa ku ainda e ta sigur ku un dia hende lo por biaha di un planeta pa otro.
Aspirashonnan di Edward Mukaka Nkoloso tabata grandi i no por a keda konkretisá. Ta importante tira un lus riba tipo di personan aki ku desafortunadamente no ta konosí (1). Edward Mukaka Nkoloso a siña nos soña i tribi. Danki.
Willemstad, Kòrsou
(1) Mi a topa ku e historia aki durante un bishita na ArtScience Museum na Singapur


text:
Historia
E aña eskolar 2014-2015 tabata e di dies aña e eksitoso programa Breakfast in Schools organisá pa e klup di Rotary Boneiru..
E programa a kuminsá na ougùstùs 2004.
Den 2013 e klup di Rotary Boneiru a lanta e fundashon Voeding op School ku for di yanüari 2014 ta enkargá ku e programa.
Durante e añanan diferente organisashon a yuda e klup di Rotary den forma di donashon òf a rekoudá fondonan pa e programa. E mayor patrosinadónan durante añanan tabata USONA, AMFO, diferente persona i empresa.


text:
Oranjestad – Departamento di Cultura Aruba a ricibi noticia tristo cu dia 7 di januari 2015, otro gran baluarte di nos cultura Sr. Pedro Ramon Krosendijk, miho conoci como Don Ramon a bay laga nos.
Don Ramon ta naci na Aruba riba dia 31 di januari 1950 y a bay laga nos riba dia 7 di januari 2015. Yiu di Sr. Juan Krosendijk y Sra. Maria Teresa (Ninita) Sandoval q.e.p.d. Ta casa cu Sra. Maria Francin Lampe y nan tin 4 yiu Juan, Braulio, Rodrigo y Gabriela Krosendijk.
Na 1968 el a caba su MULO na La Salle College na Oranjestad. Despues a traha pa 10 aña na Directie Financiën. For di un edad hoben semper tabatin un pasion grandi pa musica. El a participa den coro na Santa Cruz. Don Ramon ta toca guitara y a haya les di canto cerca Sr. Rufo Odor. Como compositor e tabata un compositor completo cu por a crea letra y melodia.
Ora e compone cancionnan, nan semper ta cu letra, mensahe profundo y cu su guitara e tabata saca e melodia.
Na 1978 Don Ramon a participa na e prome Festival di Papiamento. Hopi ta esnan di nos artistanan Arubiano cu el a yuda, sea den forma di compone cancion, poesia of a compaña.
El a participa na 1979 na e Tumba Festival cu un cancion componi door di Sr. Tino Ruiz, titula “Dun’e Tur Cos”.
Na 1979, Don Ramon a ricibi un reconocimento di “Aruba Academy Award” como miho cantante cu a tuma luga riba diasabra 1 di december 1979 den Americana Hotel.
Ta bon pa menciona cu Don Ramon a gana e Festival OTI Antiyas Hulandes cu a tuma luga den Cas di Cultura cu su composicion “Mi Niño”, areglo musical di Roberto Montiel y Coro di Maybeline Arends Croes. Cu e cancion “MI Niño”, Don Ramon a representa Antiyas Hulandes riba dia 8 di december na aña 1979 den Teatro Academia Militar na Caracas. El e ser compaña cu un orkesta grandi di entre 70 pa 80 hende. Ora a tira lot, Don Ramon a haya number 1, caminda cu entre tur e participantenan a duna un tremendo presentacion. Resultando na di nuebe luga.
Despues a graba un disco 45 RPM cu un banda tabata e cancion “Mi Niño” y otro banda cu e cancion “Porque no puedo ser feliz”, ambos ta su propio composicionnan acompaña pa Argentine Express y graba na Watapana Recording Studio.
Pa Festival di Voz i Landia e tabata compone cancionnan pa varios di e muchanan. Tabata na 1982 durante e prome festival Voz-i-Landia, caminda cu e composicion “Cunucu di Seit” a gana
e prome luga. Cantica cu a ser interpreta pa Ferdinand Carrion, cu despues a bira un di e canticanan clasico na Papiamento.
Riba e LP produci na 1985 di Sr. Tino Ruiz, conocido musico y tocado di mandolin, Don Ramon a canta dos composicion di Tino cu ta “Cosnan Imposibel y “For di bista, ta for di curason”, ambos ta un bolero.
Un bunita recuerdo ta di nos ex-minister plenipotenciario y actual director di Relacion Exterior di Aruba, Sr. Edwin Abath, cu a participa na final di aña 1989 na e Festival di OTI, na Miami, cu
un cancion “Mi Viejo”, co-compone pa Don Ramon. Sr. Abath a participa cu e cancion aki, caminda Aruba a participa pa prome biaha como pais, pasobra for di 1974 pa 1988 Aruba tabata participa representando Antiyas Hulandes.
Na ocasion di 40 aña di Radio Kelkboom na april 1994, Don Ramon a presenta su propio CD cu ta yama “Cunucu di Siet”, produci pa Watapana Recording Studio cu ocho cancion compone pa su persona. E prome cancion cu ta aparece riba e CD aki ta: 1.) “Recuerdo” arr. pa Hildward Croes, 2.) “Mi Bieuwnan” arr. pa Emile Kelkboom, 3.) “Luna Scondi” arr. pa Emile Kelkboom, 4.) “Bo Indecision” arr. pa Franklin Granadillo, 5.) “Mi Tera” arr. pa Franklin Granadillo, 6.) “Un Canto na mi Pais arr. pa Hildward Croes, 7.) “Boda di Safiro” arr. pa Hildward Croes, 8.) “Cunucu di Siet” arr. pa Franklin Granadillo. E produccion aki tabata cu areglonan musical orkestralmente di Hildward Croes y Franklin Granadillo. Esaki tabata orkestral na estilo di Aldemaro Romero.
E CD ta un joya di un produccion netamente Arubano, cada cancion tin su historia y metanan firme pa conserva nos cultura, y tambe ta refleha nos hubentud pa no cambia nos identidad Arubano. Ta bon pa menciona cu e cunucu di siet tabata un cunucu e tempo ey existente di su tata Juan Krosendijk, caminda awe ta Monte Verde.
Den añanan 90, Don Ramon a compone varios cancion pa Srta. Debby Werleman pa por a competi na e Festival Un Canto pa Aruba su Himno y Bandera. Cancionnan titula “Speransa”, “Un Mainta Berenal”, “Un Canto di Paz”, “Bunita di e Pasco Aki”. Pa Debby Werleman, Don Ramon tabata un tata di musica, maestro den letra y cu semper un mensahe profundo den su letranan. Don Ramon a siña Debby canta tononan halto tambe pa por a canta cancionnan di mariachi. Srta. Debby Werleman ta agradecido na Don Ramon, kende a dune conseho pa ta hurado.
E produccion di e CD, “Aruba Sucursal di Shelo” na 1999 di Sr. Tino Ruiz tin varios cancion “Cunucu di Siet” y mas di Don Ramon riba dje.
Durante 1998 – 2001 Don Ramon tabatin un programa di radio di tur diasabra di 9’or pa 11’or di mainta cu yama “Terturlia Farandulero” via Radio Kelkboom.
Na 2003 den un produccion di DVD di “The Most Precious Gift” di Sr. Tino Ruiz , Don Ramon tabatin un calypso instrumental titula “My Lovely Black Lady”. Den e parti di splicacionnan di nos Ritmonan musical, manera wals, tumba, mazurka etc. den e DVD aki nos por aprecia e bos di Don Ramon den idioma Ingles y Papiamento.
Don Ramon hunto cu Gos Oduber y mas miembro a crea e reglamento pa e Festival Un Canto Pa Aruba su Himno y Bandera pa mustra importancia riba e contenido di e cancion. E interpretacion, ki frase den melodia, e cantante su mensahe, cua ritmo di nos cancionnan
manera dansa, tumba, wals, mazurka y polka por participa. Ki instrumento y no insulta y critica ningun hende, pero si por protesta. Reglamentonan cu te awe ta vigente den e Festival.
Tabata 2005 Edjean Semeleer ta acerca Don Ramon pa pidi permiso pa e por canta y graba e composicionnan di Ramon, e cancionnan “Recuerdo” y “Cunucu di Siet”. Y ta saca un produccion di CD. Edjean a experiencia Don Ramon como un persona di caracter calido y di pensamento profundo. Despues den su proyecto “Hey ta Pasco” Edjean ta pidi Don Ramon un composicion di cual “Pasco di Amor” a ser componi.
Na maart 2007 e Festival “Un Canto pa Aruba su Himno y Bandera” a ser dedica na Don Ramon Krosendijk pa su aporte, composicion y gran apoyo.
Cu un anhelo pa un di su yiunan sigui cu su pasion. El a conseha Gabriela su yiu mas chikito pa sigui cu canto. Na principio no tabata facil, pero despues cu Gabriela a participa den Sparkling Tour, por bisa cu un chispa a cuminsa brota.
Na 2010, Gabriela ta participa den Festival Un Canto pa Aruba su Himno y Bandera cu e composicion di su tata, Don Ramon titula “ Un Elogio na nos Himno y Bandera”.
Na 2012 Don Ramon ta compone un cancion titula “Pakico” pa Gabriela. Cu esaki Gabriela ta participa den e Concierto Unoca den Plata di 25 aña di UNOCA.
Banda di tur esaki Don Ramon tabata un persona cu talento grafico y tabata un bon desiñado riba computer. Su creatividad artistico tabata biba den dje y ta un don cu el a nace cune.
Tambe Don Ramon tabata canta Tango, tabatin un bos excepcional.
Aruba ta perde otro gran baluarte di cultura, compositor, canta autor y un gran persona den Don Ramon Krosendijk.
Departamento di Cultura Aruba, Director, Staf y Personal ta extende palabra di condolencia na su mayor Juan, su Señora Maria, su yiunan Juan, Braulio, Rodrigo y Gabriela y demas famia, conocir y amigonan. Mundo musical Arubano ta di luto.


text:
OPORTUNIDAT UNIKO PA SIÑA FISHI DI PISKADO I MERKADERA
OPORTUNIDAT UNIKO PA SIÑA FISHI DI PISKADO I MERKADERA
Willemstad 23 di Yüni 2021- Federashon Kooperativanan Uní di Produkshon (KUP) den koperashon ku Institute Professional Excellence (IPE), ta bai organisa un kurso pa piskadó i merkadera. Meta di e kurso ta pa eduká i konsientísa kursistanan pa ku kuido di piská, garantisando piská di kalidat haltu den nos tur su tayó. E kurso ta kuminsa dia 28 di yüni proksimo. E ta konsisti di 11 seshon, ta tuma luga na Klein Kwartier #33 (antes LVV) di 7 or pa 9 or di anochi. Interesadonan por inskribi via email na federashonkup@gmail.com òf yama telefòn 5193215 i/òf 5153252 promé ku dia 27 di yüni 2021. Di e forma aki IPE, den koperashon ku KUP, ta kontribuí na krea mas oportunidat pa trabou den un area ku ta sirbi bienestar i salú di nos komunidat.
E kurso aki ta pa piskadó, merkadera i tur persona ku ta desea na amplia nan konosementu kon pa atende ku piská for di momentu ku e wòrdu piská te na momentu ku e piská ser entregá na e kliente. Kursistanan lo amplia nan konosementu riba entre otro:
Desaroyo personal (siña konose bo mes, asumi responsabilidat i un parti di EHBO den e area);
Higiena i kuido di piská (kuido di piská riba laman, limpia i konserva piská durante di bentá, etc.);
Maneho di empresa chikí (siña i haña tep kon maneha un empresa pa chikí ku e por ta, kosnan basiko di administrashon, etc.).
E invershon eksiguídi e kursistanan ta nan disponibilidat i interes genuino pa siña kon bira un bon piskado òf merkadera mientras kosto relashoná ku e kurso ta keda kubri pa IPE.
IPE ta inisiativa di Bureau Telecommunicatie en Post, Aqualectra, SOAB, i CHATA. IPE ta un paso lógiko ku a surgi for di un di e pilánan importante di e esfuerso mayó pa desaroyá Kòrsou den un “SmartNation”. IPE su funshon ta pa realisá programanan dirigí riba re-ekipá profeshonalnan di entidatnan ku ta partisipá, i demas suministradó di servisio i tambe otro profeshonalnan den nos komunidat pa djòpnan di futuro. Ya kaba IPE a kapasitá un gran kantidat di profeshonal den e area di agrikultura modèrnu, IT i resientemente den konfekshon di produkshon masal (uniform.)
Ta hasi bon uso di e sinergía, manera den e kaso aki ku KUP, pa asina un grupo mas grandi den nos komunidat por probechá i prepará nan mes pa tin un bienestar atraves di e djòpnan nobo ku ta presentando nan mes. IPE ta ofresé programanan di rekapasitashon i optimalisashon di konosementu riba tur nivel pa optimalisá abilidatnan spesífiko importante pa prepará e profeshonal pa e djòp di futuro. Pa mas informashon por manda un e-mail na info@ipe.cw.


text:
Esaki ta mi tekstonan na Papiamentu.
Primi riba e plachi of riba ‘read more’ pa lesa henter e teksto.
Bo tambe a bin biba Hulanda pa studia? Komparti bo eksperensia komo studiante of ex-studiante i gana 10 euro…(Read more)
Ora ku e palabra forensiko wordu menshona, hopi hende ta pensa riba un esena di krimen. Awor kiko ta sikología forensiko ? Un sikólogo ku ta bini na un esena di krimen pa wak kiko a pasa?…(Read more)
Un sikólogo i un sikiater tin hopi en komun. Pero tambe tin sierto diferensianan hopi importante entre e dos profeshonnan aki…(Read more)
Ora ku koriente bai bo ta hañabu konfrontá ku e echo ku bida ta asina laf sin koriente. Bo no por wak televishon anto si bo laptop i bo telefòn su bateria (ta kasi) baha, ta pió ahinda. Bo ta kuminsa sintibu mas laf ku un…(Read more)
Bosnan a bai Kòrsou kaba ? Ki dia bo ta bai Kòrsou kune ? Ela konose famia ?
Preguntanan ku mi ta hañami kune kada bes mi bisa ku mi ta frei un gai Hulandes. Mi sa ku…. (Read more)


text:
Detenshon relashoná ku tiramentu.
KOMUNIKADO DI PRENSA 206 / 2020
17 mei 2020
Detenshon relashoná ku tiramentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e kaso di tiramentu ku a tuma lugá dia 15 di mei 2020 den Kaya
Hesperides. (komunikado di prensa no. 203/2020) polis a hasi un detenshon.
Djasabra 16 di mei 2020 alrededor di 21.30’or, polis a detené e hòmber sospechoso
L.L.J.F. di 32 ana di edat nase na Kòrsou.
E detenshon aki a tuma lugá den Welatinaweg.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
LifeStyle: Investigadornan di universidad di Pensilvania a informa cu awacati ta un di e 6 alimento nan natural cu por baha e cholesterol “malo” y por percura pa e beneficio nan saludabel pa e curason segun “Journal of Nutrition”
Por a descubri cu ora persona nan incorpora awacati den nan cuminda tur dia, e ta yuda e LDL ( e cholesterol malo keda riba un nivel abou, mas abou e nivel ta miho pa bo salud.
Ta sugeri pa uza awacati den un manera saludabel den bo dieet, por use riba un pan bruin tosta, of den un sauce vegetariano “ puro berdura”
Awacati ta totalmente nutritivo bo por pone den cualkier cuminda di dia, awacati ta conoci pa su bon textura y su bon sabor. Awacati ta e ingrediente principal den guacamole, un sauce hopi conoci y gusta pa mayoria hende.
Awacati tambe a bira hopi popular den persona nan cu ta cuida nan salud. Mainta den un pan cu webo nan ta pone awacati, merdia den un salada nan ta come awacati. Awacati tin entotal 20 vitamina y mineral, y tur ta loke nos curpa mester aki nos ta menciona un algun di nan:
Vitamina K: 26% di e dosis diaramente redomenda Ácido Fólico: 20% di e dosis diaramente redomenda Vitamina C: 17% di e dosis diaramente redomenda Potasio: 14% di e dosis diaramente recomenda
Vitamina B5: 14% di e dosis diaramente redomenda. Vitamina B6: 13% di e dosis diaramente redomenda. Vitamina E: 10% di e dosis diaramente redomenda.
Vitamina A, B1 , B2 y B3
Tambe ta consisti di magnesium y hero.
Awacati tin 160 caloria, 2 gram di proteina y 15 gram di vet nan saludabel. Tambe awacati tin mas potasio cu un banana. ( 10% banana, 14% Awacati)
Tin hopi Fibra den e awacati, esaki por yuda cu Perdida di peso y e sucu den sanger, pa por regule mas hopi posibel. Tambe tin suficiente antioxidante cu ta proteha bo wowo nan.
Y ademas di tur cos, awacati ta facil pa hinca den bo dieet of bo cuminda nan diario.
Come awacati pa asina e yudabo reduci e chens pa cancer!
Bo por involucra awacati den siguiente manera nan:
· Salada di arroz cu berdura y awacati
· Hamburger cu awacati
· Galiña riba grill cu pan y den dje por hinca awacati
· Salmon cu awacati
· Pan cu webo y awacati
· Traha un salada di awacati hunto tomati ciboyo cilantro y tomati.
· Shrimp alfredo cu awacati
Y asina por keda menciona hopi cuminda cu bo por combina y pone e awacati aden.


text:
Den cuadro di preparacion pa traha riba un plan di gobernacion Parlamentario Sra. Jennifer Arends Reyes hunto cu lider di partido Mike Eman a sinta cu AHATA y ATIA riba e ‘state of the industry’ pa mira con lo sigui dilanti despues di e pandemia cu e pais a pasa aden.
Den e reunion aki Sra. Jennifer Arends Reyes a mustra cu ta di vital importancia pa tin dialogo cu gremionan cu mester traha hunto cu gobierno pa wak con lo saca e pais dilanti, atende cu tur e situacionnan cu a surgi despues di e pandemia y discuti riba e forma con lo sigui dilanti pa asina percura pa e desaroyo fructifero no solamente pa e desaroyo economico y financiero pero tambe pa bienestar di tur ciudadano riba e isla.
“Nos a hiba un reunion sumamente fructifero y informative pa loke ta e situacion actual, con nos ta para den e pandemia actual, kico e ta nifica pa nan den e industria hotelero pero tembe kico esaki ta nifica pa e trahadonan.
Nos a papia con e pais lo sigui dilanti y kico Aruba lo por spera y kico nos futuro lo bira trahando hunto cu otro den un esfuerso conhunto pa di e forma aki por yega na un desaroyo sostenibel pa nos turismo pero tambe pa pueblo di Aruba.
Un reunion sumamente importante caminda e base di exito pa move y saca e pais dilanti, sin duda e aspecto di dialogo ta bira algo sumamente necesario y importante,” Parlamentario Jennifer Arends Reyes a declara.
Mescos lider di AVP, Sr Mike Eman a mustra den e reunion aki cu e pais ta pasando den un sitaucion cu ta afecta henter comunidad caminda hotel y comercio tambe ta sinti efectonan di crisis aki.
El a mustra cu den concepto di AVP, Aruba mester di un plan proactivo pa recupera y rescata economia di e isla y ta necesario pa tur hende coopera cu e plan di vacunacion pa asina por cuminsa na atende tur aspecto di e crisis, caminda mester yega na e meta di tin un gran cantidad di e pueblo vacuna, mester tin un plan proactivo.
Logrando esaki por habri economia, turismo mester bolbe florece y empleadonan yega na 100% di nan salario, ya cu trahadonan a sufri hopi unda ta ricibi practicamente entre 60 y 80% di nan salario cu nan tabata ricibi prome cu e crisis aki.
AVP a ricibi hopi keho di circunstancianan dificil cu hopi den pueblo bibando. Pero tambe ta mira cu turistanan ta yegando, algun ta haciendo inversion, mientras ainda por mira cu salario di mayoria di trahadonan ta para ainda na 60%.
Mester tin un maneho macro, no solamente pa e isla pero tambe pa su ciudadanonan y tur e aspectonan aki nos a treci dilanti den e combersacion cu e instancianan aki.


text:
Mariella van der Linden y su yiu Zia tabata e cover story di edicion di FOCUS mei 2017 unda cu el a comparti ki tabata su luchanan cu su yiu muhe. Despues cu Zia a cumpli 1 aña e dokternan na Hulanda despues di diferente test a duna Mariella e resultado cu su yiu muhe tin ‘Cerebral Palsy’. Mariella den profundidad di su curason semper tabatin e speransa cu e diagnostico por ta otro. Nan a bolbe Aruba y despues di un tempo, Mariella a muda pa Hulanda hunto cu Zia caminda e por ricibi tratamento mas specialisa. Despues su dos yiu hombernan, Christian y Jayvan, a reuni cu nan pa e famia ta hunto.
Mariella ta conta FOCUS cu Zia ainda ta lanta tur mainta feliz, cu un sonrisa riba su cara cu no ta kita durante su dia. Su cuido ta bayendo hopi bon, apesar cu no ta su desabilidad fisico so ta e cuido di mas grandi. Zia tin un banda di wowo cu no ta funciona bon di cual nan ta pendiente pa mas investigacion. Su ultimo test pa mira y midi e actividadnan electrico den su celebro a detecta cu e tin epilepsia. E dokternan ta hopi atento y regularmente nan tin cita di control tanto na hospital como na revalidatiecentrum, pa keda monitor su desaroyo. Zia ta bay therapeutische peutergroep dos bes pa siman parti mainta. E ta den grupo cu mas mucha caminda nan ta haci diferente actividad pa stimula nan desaroyo como tambe haya diferente terapia manera; ergotherapia, fysiotherapia, terapia di musica y logopedia. E ta gusta bai su TPG, e ta siña hopi y traha duro.
Christian y Jayvian a yega Hulanda den Winter y mester a cuminsa scol nobo, crea amigonan nobo caminda nan mester a adapta na pensa y papia hulandes. Ademas di ta leu di famia y amigonan na Aruba cual tur cos hunto tabatin su retonan pa e muchanan. Mariella ta contento cu scol ta bayendo bon, ambos ta bay over pa e siguiente klas, Christian klas 6 (na hulanda groep 8) y Jayvian klas 3 (groep 5). Tur dos ta practica y ta gusta e deporte di baseball.
Mariella su dianan ta dedica na su yiunan. E ta haya falta si di eherce su trabou di maestro di scol pero su yiunan ta bay prome y e cuido intensivo cu Zia mester ta keda importante. “P’esey mi a opta pa cuminsa un estudio ‘kinderpsychologie’ na cas. Mi por eherce riba mi mesun tempo. Cada momento cu mi tin ‘pa mi mes’, ora e muchanan ta na scol of drumi mi ta studia. E ta algo cu mi por combina cu maestra di scol y tambe ta mayor”.
Mariella ta hopi agradecido na Dios y na su mama cu t’ey banda di nan. Danki na su apoyo y yudansa incondicional nan t’ey ainda na Hulanda. Principalmente den e periodo frieu y di yobida e tabata yud’e wak pa Zia mientras e tabata cana bay hiba e muchanan scol, haci extra les cu Christian y Jayvian, cana bay supermarket etc.
Christian ta anhela pa pasa su cumpleaños na Aruba. No ta sigur ainda pero nan ta spera di por logra bay cu vakantie como un recompensa di nan esfuerso na scol y tur e cambionan cu a sosode e ultimo aña aki.


text:
ORANJESTAD.Aruba
Den combersacion cu prensa parlamentario Mervin Wyatt-Ras a trece padilanti cu ela manda 8 pregunta pa minister di Salibridad cu e peticion pa e contesta tanto verbal como por escrito. Wyatt-Ras su preguntanan ta dirigi riba e malesa Coronona di cual esnan cu a ser afecta cada minuut ta aumenta. Ayera tabata 600O cu 131 morto na Wuhan China. E malesa no a keda solamente na China sino ta traspasando fronteranan. E ta na EU, Canada, Finland, Alamania, Vietnam y Japon caba.
Nos a pasa e ley di infectieziekten den parlamento cu ta haci posible cooperacion efectivo cu IHR. Esaki den cooperacion cu pais an den Reino. Corona ta un virus cu ta parse un griep y tin symptomanan parecido na griep cu nannishi cu ta core, infeccion redpiratorio, tosamento, dolor di garganta y den cierto ocasion keintura. e consequencianan ta drastico. E ta un virus procedente di e.o. parjanan exotico, semejante na SARS cu tabatin hopi consequencia.
Wyatt-Ras ta preocupa paso en especial cu nos ta un pais turistico cu ta ricibi hopi pasajero y turista y tin hopi intercambio di hende, nos no por permiti nos mes di tin e virus aki. Nos ta vulnerable paso un cantidad di hende di tur caminda ta drenta Aruba diariamente. Ta keda un reto pa wak con ta proteha nos pais pa entrada di Corona. Ya caba a ser insinua cu tin un caso na Aruba, aunke esaki a ser desmenti di di
Departamento di Salubridad pa medio di dr. Salazar. Wyatt-Ras a haci e siguiente preguntanan.
A tuma medidanan pa preveni entrada di e virus Aruba, tin reinionnnan di cooperacion entre instancianan y paisnan den Reino pa segun International Health Regulations(IHR) bin cu medidanan preventivo?Con ta senjala na aeropuerto y dor di ken? Cua ta senjalnan? Kico lo haci pa informa nos pueblo encuanto senjalnan y kico pa haci? Tin ya caba un protocol di kico pa haci? Ki stap lo tuma ora constata e virus serca pasajero? Hospital y otro instancianan ta suficiente prepara pa anda cu e virus aki?
Segun e parlamentario gobierno, especialmente e minister di Salud mester ta mas transparente y informa Parlamento y comunidad. Wyatt-Ras ta sesea di haya su contestanan tanto verbal como por escrito for di minister. E ta spera cu Presidente por mira e urgencia di e asunto aki y pa e minister aki por bin parlamento pa duna splicasion.


text:
ORANJESTAD – Vision di AVP ta cu cuido medico ta un derecho humano fundamental. Esey ta e motibo pakico AVP a introduci e Seguro Medico General (Algemene Ziektekosten Verzekering, AZV) na 1996, sigurando cu cada ciudadano tin acceso na un cuido medico pagabel, di calidad y dirigi riba e pashent. Awo e reto pa futuro cercano ta pa mehora calidad di cuido y na mesun momento mantene henter e sistema pagabel y sostenibel door di renoba, usa mas tecnologia y mehora eficiencia. Esaki ta loke candidato #6 Alex Schwengle a trece dilanti durante e presentacion di Programa di Partido ‘Padilanti: 2017-2021’.
“No tin reto mas grandi, ni responsabilidad mas bunita cu crea un miho mañan pa nos hendenan. Awe nos tey pa sigurabo cu nos ta cla pa tuma e responsabilidad aki y sigui hiba Aruba Padilanti den cuido di nos salud, den deporte y den mehora e calidad di bida pa un y tur,” Schwengle a bisa na e publico cu a reuni den salon di Renaissance Convention Center pa e evento.
Cu e renobacion completo di dr. Horacio Oduber Hospital, inicia door di AVP, nos pais a
crea e condicionnan pa un di e sistemanan di cuido di salud mas moderno den region. E plan ta pa elimina e obstaculonan di pasado den e servicio y brinda un cuido medico di calidad na tur hende.
“Den e añanan nos dilanti nos lo sigura cu nos dokternan di cas, cu ta e prome liña di cuido,
ta dedica mas tempo na e pashent y enfoca mas riba prevencion di enfermedad. E specialistanan medico, den e di dos liña di cuido, lo bay duna cuido mas intensivo door di e facilidadnan nobo, di formanan di cooperacion mas directo y uso mas intensivo di tecnologia medico,” e candidato di partido AVP a declara.
Schwengle y AVP ta kere cu e cambionan aki den e sistema no solamente lo mehora e calidad y e acceso di e pashent na Cuido Medico pero tambe ta mehora e eficiencia y baha e gastonan medico. Tin cinco area principal di enfoke, esakinan ta: 1. Aumenta e capacidad y acceso na cuido pa e pashent; 2. Reduci e tempo di espera pa e di dos liña di cuido; 3. Provee un cuido unda e pashent ta central; 4. Promove un bida saludabel; y 5. Trece tur stakeholder hunto pa crea un sistema di cuido sostenibel: profesionalnan medico, expertonan di cuido di salud, representantenan di pueblo y pashentnan.
“Bon cuido di nos salud ta indispensabel. Cu e inversionnan cu AVP den Gobierno a haci y e renobacion cu ta bay continua, por sigura cu e cuido di tur nos pashentnan ta bay ‘Padilanti’!” asina Alex Schwengle, candidato #6 a finalisa bisando.


text:
LABdeMED ta hasi tèstnan di laboratorio riba petishon di bo dòkter di kas òf speshalista. Mayoria bia ta trata di un test simpel di urina, sanger òf shushi. A base di e resultado di e test dòkter ta diagnostiká.
Bo por bishitá LABdeMED tambe pa tèst di laboratorio mas spesífiko. Bou di esaki ta kai entre otro tèstnan amplio di alergia i tèst speshalisá di fertilidat. Nos ta ofresé mas di 150 diferente test.
Por sosodé tambe ku un doño di trabou of un empresa di seguro ta pidi un tèst di ‘screening’. Por ehèmpel pa un kürmentu médiko, un test di droga òf ora di sera un seguro di bida.
Bo por pidi tambe riba inisiativa propio un test na LABdeMED. Por ehèmpel pa un tèst di DNA of tèst di allergie. Seguro no ta kubri e gastunan di un tèst a base personal. Esaki bo mes mester paga.
Laga prek sanger òf entrega di material pa tèst?
Nos ke risibí bo gustosamente na un di nos 17 lokalididatnan repartí riba e isla. Pa prekmentu di sanger of entrega di urina òf shushi no tin nodi traha sita adelantá. Pa demas tèstnan i pa uso di mobil di prek sí mester traha un sita. Esaki por hasi via di 7361030 òf via mail na info@labdemed.org.
Wak aki pa e adrèsnan i orario di funshonamentu di tur nos lokalidatnan.
Formulario di laboratorio
Bo ta haña di bo dòkter un formulario di solisitut, den kua tin e tèst indiká ku bo mester laga hasi. E formulario di laboratorio aki bo ta entregá huntu ku e material di tèst na nos kolaboradónan ku ta prek. No lubidá ku bo mester bini ku un dokumento di identifikashon bálido i bo papelnan di seguro òf bo karnèt.
Tin un otro laboratorio riba bo formulario di solisitut? No ta problema, bo por bishitá nos ku kualke formulario di laboratorio. Bo ta bonbiní!
Resultadonan
Resultado di bo tèst , bo por wak online den nos portal di pashènt protehá, òf pidi esaki serka bo dòkter. Bo por konta ku na LABdeMED bo resultadonan di tèst ta konosí na tempu. Tambe den kasonan di urgensia.
Seguronan
LABdeMED ta traha huntu ku kompanianan di seguro ku ke hasi uso di nos servisionan. Na e momentunan aki esakinan ta Ennia, Citizens Insurance, Guardian Group/ Fatum, Guillen Insurance, Pan-American Life Insurance, SVB, ASKA i Sagicor Capital Life Insurance.
Kua tèstnan no ta wòrdu kubrí?
Básikamente tur nos tèstnan ta wòrdu kubrí pa seguro. Tin algun eksepshon:
- Tèst di droga
- Tèst di fertilidat
- Tèst a base personal


text:
Kralendijk- Kontrali na e situashon na Aruba, Kòrsou i St. Maarten, Covid-19 ta komportando su mes basta bon na Boneiru den último dianan aki.
Durante wikent, tin solamente 2 kaso nobo, 1 djasabra i 1 djadumingu. E total di kasonan aktivo na Boneiru sinembargo a baha te na 17.
No ta kompletamente kla dikon no a sosodé un rebrote grandi di Covid na Boneiru, manera ta pasando na e otro islanan. Segun dòkter Marian Luinstra mester keda kouteloso, pasombra un brote grandi na Boneiru por sosodé tambe, si no kuida.
Medida
Durante último dianan a tuma algun medida pa asigurá ku e situashon na Boneiru lo sigui bon. Na promé lugá a suspendé e bùbel aéreo ku Kòrsou i Aruba. Tambe for di dia promé di sèptèmber biahero ku ta yega Boneiru for di Merka, lo tin ku hasi un tèst na e di 5 dia despues di yegada pa dòbel chèk ku nan no ta kontagiá ku Covid.
Mientrastantu ta sigui hasi apelashon ámbos riba adulto i hóben entre 12 pa 17 aña pa bakuná kontra di e virus.


text:
KRALENDIJK – Den kuadro di klousurá di aña litúrgiko, Pader Santiago, vikario di Boneiru, kier invitá pueblo henter bin selebrá fiesta di Kristu Rei. Esaki ta tuma lugá riba djadumingu awó dia 22 di novèmber un homenahe na Kristu Rei di universo. Esaki ta un di e fiestanan importante den kalendario litúrgiko, pasombra ta selebrá, ku Kristu ta e Rei di universo. Su Reino ta un Reino di bèrdat i di bida, di santidat i di grasia. Durante di e fiesta aki ta rekonosé públikamente i ku balentía ku Hesus ta Rei, ku E ta sentro di universo, di historia, ku E ta prinsipio i fin (Mateo 25:31-46).
Nos ta selebrá den e fiesta aki ku Kristu por kuminsá reina den nos kada unu su bida. Kristu kier reina den nos gobernantenan, den nos mayornan i den nos lidernan. Kristu kier reina den nos pais. Ma nos mester habri p’ E nos kurason, i entreg’É nos kada un su bida pa nos ser guiá, kompañá i fortifiká ku Su Santu Spiritu. Pa asina nos tur sea Kristu su instrumento di miserikòrdia. Laga nos ban para ketu un ratu i huntu pidi Kristu Hesus: “reina den mi Señor, reina den nos mente, den nos kurason, reina den nos boluntat, pa Bo Reinado trese pas, harmonia, union, progreso kaminda humildat, sensibilidat ta instrumentonan pa nos atendé un pa ku otro.
Vikario di Boneiru, pader Santiago, ta invitá pueblo di Boneiru pa bin selebrá Kristu Rei djadumingu awó, ku ta tuma lugá na kada parokia, durante di Santa Eukaristia, na orarionan normal di djadumingu di kada parokia.


text:
ORANJESTAD: Diahuebs atardi Minister Endy Croes tabatin e honor pa presencia e ceremonia di entregamento di diploma na cinco graduado di diferente sector di Colegio EPI.
Presente na e ceremonia special aki tabata direcor di EPI, sr. Ryan Maduro, directora di Enseñansa, sra. Claudia Whitfield, unit managers y famianan di graduadonan. Minister Endy Croes a hiba palabra na unda e la felicita e graduadonan. E caminda pa yega na e momento aki no tabata facil, pero boso a logre. Esaki ta e resultado: di boso esfuerso, deseo, disciplina, dedicacion y determinacion. Educacion ta e pilar, base firme y fuerte di nos bida y un nacion. Awe e graduado ta mira cu tur e esfuersonan a duna su fruto. Den e otro etapa di bida aki, algun lo bai traha y otronan lo sigui studia. Despues di e ceremonia a sigui pa huramentacion di tres graduado di sector Salubridad & Servicio dilanti Inspector di Medicina sra. Roselynn Angela.
Pa finalisa e Mandatario ta gradici staf y personal, docente, mentornan y tur esnan cu a guia cada un studiante pa yega na a exito aki. Alabes ta felicita e mayornan y famianan cu duna sosten. Danki pa kere den boso yiu y sostene nan den nan educacion. Masha pabien tur graduado, fiha boso meta, y bai p’e. Keda semper enfoca riba bo metanan, cu determinacion y fe bo ta logra. Enseñansa ta e yabi pa futuro.


text:
Tin indikashon ku formashon di gobièrnu na Kòrsou a pega.
Aparentemente e kuater partidonan MAN, PAR, PNP i PS ku ta den proseso pa forma un gobièrnu nobo, no por yega na un akuerdo pa loke ta repartishon di tareanan i kuantu minister kada partido ta haña. Segun fuentenan yegá na e proseso, Kenneth Gijsbertha a retirá for di mesa di negosiashon. Ta parse ku e reto mas grandi ta Pueblo Soberano su eksigensia pa haña dos minister. E otro tres partidonan, esta PAR, PNP i PS ke bai reuní mas pronto posibel pa disidí kon ta sigui. Un dje problemanan den e proseso ta, ku ta difísil pa repartí 9 minister den 4 partido, debí ku e dos partidonan mas grandi MAN i PAR tin 4 asiento i esnan mas chikí PNP i PS ámbos 2 asiento. Den kaso ku MAN i PAR ámbos haña tres minister, esei lo nifiká ku ta sobra tres minister pa parti entre PNP i PS. Den último dianan a presentá diferente senario pa tòg por yega na un akuerdo. Un dje senarionan ta si MAN eksigí un di kuater minister, PAR lo a haña tres i dos minister ta bai pa PNP i PS. Te ku djaweps ta papia di un repartishon di tres minister pa MAN, tres pa PAR, dos pa PNP i un pa PS, pero PS no ta duna sosten na esaki. Miéntras e partidonan ku ta aktualmente den e proseso no por sali afó ainda, ta surgi rumornan, di un formashon alternativo ku KdnT i MFK.